Mengharamkan penjualan telur penyu, Enakmen Penyu Terengganu 1951 diluluskan

KUALA TERENGGANU, 18 November - Enakmen Penyu Terengganu 1951 yang dipinda dalam Sidang Dewan Undangan Negeri Terengganu, diluluskan hari ini.

Ia dijangka berkuatkuasa 1 Jun tahun depan.

Exco Negeri Terengganu, Dr Azman Ibrahim, menyatakan - penguatkuasaan ini termasuk mengharamkan sepenuhnya penjualan telur penyu di negeri Terengganu.

Ketika ini hanya di Terengganu yang masih membenarkan penjualan telur penyu di negara ini menyebabkan Terengganu menjadi sasaran utama pembelian telur penyu.

Bagaimanapun hanya Telur Penyu Belimbing tidak dibenarkan dipasarkan.

Pindaan ini juga termasuk beberapa kadar denda dinaikan mengikut nilai mata wang semasa atas dasar melindungi spesis penyu yang terancam ini.

Tabung Amanah Pemeliharaan Penyu juga akan diwujudkan untuk menjalankan pelbagai aktiviti pemuliharaan bagi kelestarian penyu.

Enakmen pindaan terakhir pada tahun 1987 yang dilihat sudah tidak relevan, kerana kadar denda terlalu rendah.


Nahas pesawat HAWK, seorang juruterbang dalam keadaan stabil

GEORGE TOWN, 18 November - Kematian Juruterbang Tentera Udara diraja Malaysia (TUDM), Kapten Mohamad Affendi Bustamy, berusia 31 tahun, dalam nahas pesawat HAWK 108, diklasifikasikan sebagai mati mengejut.

Manakala keterangan seorang lagi juruterbang yang terselamat belum diperoleh kerana sedang menerima rawatan di Hospital Seberang Jaya.

Ketua Polis Pulau Pinang, Datuk Mohd Shuhaily Mohd Zain dalam satu kenyataan media memberitahu, laporan bedah siasat oleh pakar perubatan forensik mendapati punca kematian disebabkan pelbagai kecederaan yang konsisten dengan nahas udara.

Dalam kejadian kira-kira pukul 10.07 minit malam kelmarin, pesawat yang dikendalikan dua juruterbang ketika menjalani latihan ‘Night Flying’ terhempas di atas Lapangan Terbang pengkalan udara Butterworth dan menyebabkan letupan.

Kedua-dua juruterbang berkenaan sempat keluar daripada pesawat dengan menggunakan kerusi anjal.

Bagaimanapun seorang daripadanya meninggal dunia di tempat kejadian dan seorang lagi sedang menerima rawatan selepas mengalami kecederaan.


PRU DUN Melaka, 476,037 pengundi biasa layak mengundi Sabtu ini

PUTRAJAYA, 18 November - Seramai 476,037 orang pengundi biasa daripada keseluruhan 495,195 pemilih berdaftar layak mengundi pada PRU DUN Melaka Sabtu ini.

Setiausaha Suruhanjaya Pilihan Raya (SPR), Datuk Ikmalrudin Ishak menerusi kenyataan memaklumkan, daripada jumlah keseluruhan itu, seramai 11,557 orang adalah pengundi awal dan 7,601 orang mengundi secara pos.

Beliau turut menasihatkan pengundi yang telah mengetahui maklumat pengundian boleh terus ke saluran mengundi.

Mereka juga disaran membuat semakan lebih awal sebelum hari mengundi melalui portal semakan daftar pemilih, aplikasi MySPR Semak dan Hotline SPR. Semasa membuat semakan, pengundi disaran untuk mencatat dan menyimpan maklumat pusat mengundi, saluran mengundi dan nombor bilangan pemilih.

SPR melalui aplikasi MySPR Semak turut meletakkan maklumat masa keluar mengundi yang digalakkan untuk setiap pengundi dan mereka dinasihatkan supaya keluar mengundi mengikut masa yang dicadangkan.

Sekiranya pengundi tidak dapat hadir pada masa yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari pukul 8.00 pagi hingga 5.30 petang.


Penderma termuda dapat pengiktirafan Malaysia Book Of Records

ISKANDAR PUTERI, 18 November - Nama seorang kanak-kanak lelaki berusia lapan tahun disenaraikan dalam 'Malaysia Book Of Records' apabila menjadi penyumbang termuda Yayasan Sultan Ibrahim Johor.

Krishh Haran Nair menyumbang RM7,000 kepada yayasan berkenaan hasil jualan buku penulisannya bertajuk 'The Mysterious War to the Deep'.

Pencapaian tersebut direkodkan sebagai jumlah tertinggi sumbangan kepada yayasan melalui jualan buku oleh seorang kanak-kanak.

Pelajar Sunway International School Sunway Iskandar itu kini dalam usaha menyiapkan buku keduanya 'Pillar and The Golden Sword' dengan kutipan jualan disasarkan untuk disumbangkan kepada anak-anak yatim piatu COVID-19.


YDP Agong tinjau rumah baharu lima keluarga asnaf

PEKAN, 18 November - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mencemar duli berangkat meninjau rumah baharu milik asnaf dan mengurniakan sumbangan kepada lima keluarga di Pekan, Pahang.

Baginda tiba di Kampung Permatang Pauh memandu sendiri kenderaan pacuan empat roda ke Kampung Parit Dalam dan Kampung Padang Polo.  Baginda menyantuni setiap keluarga berkenaan selain meninjau pembinaan rumah baharu yang dikelola syarikat Platinum Victory Sdn. Bhd menerusi Program Tanggungjawab Sosial Korporat syarikat itu dengan peruntukan RM2 juta bagi proses baik pulih rumah. Penerima bersyukur apabila kediaman yang usang telah dibaik pulih.


Lengkap vaksin, buat ujian kendiri sebelum pulang mengundi

AYER KEROH, 18 November - Pengarah Jabatan Kesihatan Negeri Melaka, Dr Rusdi Abd Rahman menasihati pengundi luar dari Melaka memastikan diri telah lengkap vaksin dan membuat ujian kendiri COVID-19 jika bergejala.

Tindakan bertanggungjawab ini perlu dibuat sebelum pulang untuk mengundi Sabtu ini.

Beliau berkata walaupun dari segi vaksinasi, seseorang individu itu mungkin berhak untuk tidak mengambil vaksin tetapi risiko kepada ahli keluarga lain harus diambil kira.

Selaras SOP negeri di Pelan Pemulihan Negara, hanya mereka yang lengkap vaksin boleh merentas negeri.

Bagi ujian kendiri, individu boleh membeli kit ujian yang diluluskan di pasaran.

Jika positif, mereka perlu membatalkan rancangan untuk pulang dan mengikuti langkah yang digariskan Kementerian Kesihatan termasuk kuarantin di rumah.


Jenazah Kapten Kapten Mohamad Affendi selamat dikebumikan

MUADZAM SHAH, 17 November - Jenazah Allahyarham Kapten Mohamad Affendi Bustamy selamat dikebumikan di Tanah Perkuburan Islam Muadzam Shah, Rompin pada jam 8.30 malam tadi.

Sebelum itu, jenazah Kapten Affendi, 31 tahun tiba di rumah keluarga di Muadzam Shah pada jam 6.30 petang sebelum dibawa ke masjid Besar Muadzam Shah untuk solat jenazah.

Jenazah Allahyarham tiba di tanah perkuburan pada jam 7.28 malam kemudian keranda yang dilitupi jelaur gemilang diusung oleh anggota tentera berpakaian istiadat.

Selain ahli keluarga, Timbalan Panglima Tentera Udara, Leftenan General Datuk Mohd Asghar Khan Goriman Khan bersama pegawai-pegawai kanan TUDM turut hadir memberi penghormatan terakhir.

Selesai pengebumian, Leftenan Jeneral Mohd Asghar menyerahkan Jalur Gemilang kepada isteri Allahyarham Kapten Affendi, Nurul 'Izzati Shari sebagai tanda penghormatan terakhir.

Arwah terkorban dalam nahas pesawat Hawk MK108 milik TUDM yang terhempas ketika melakukan latihan penerbangan malam di Pangkalan Udara Butterworth, pada jam 10.07 malam.

Insiden itu menyebabkan Mohamad Affendi terkorban manakala rakannya, Mejar Mohd Fareez Omar, cedera dan kini menerima rawatan di Hospital Seberang Jaya, Pulau Pinang dan dilaporkan dalam keadaan selamat dan stabil.


Perancangan bandar berubah, ambil kita aspek lain ikut situasi semasa - Datuk Seri Reezal

PUTRAJAYA, 17 November - Perancangan bandar kini tidak lagi hanya tertumpu kepada aspek ‘struktural’ dan pembangunan infra semata-mata.

Malah, jelas Menteri Perumahan dan Kerajaan Tempatan, Datuk Seri Reezal Merican Naina Merican, pandemik COVID-19 telah mewujudkan keperluan supaya perancangan bandar mengambil kira aspek-aspek lain.

Antaranya, kemakmuran, mobiliti sosial, daya tahan ekonomi dan mitigasi kemungkinan berlakunya kawasan bandar sebagai ‘epi-centres’ merebaknya wabak penyakit di masa akan datang.

Beliau berucap pada majlis sambutan 100 tahun profesion perancang bandar Malaysia (PBM) sempena Hari Perancangan Bandar Sedunia (HPBS) 2021 Peringkat Kebangsaan yang dirasmikan Perdana Menteri, Datuk Seri Ismail Sabri Yaakob.


Modul rangkaian 5G, diperincikan Kementerian Kewangan esok

KUALA LUMPUR, 17 November - Modul yang akan digunakan kerajaan dalam melaksanakan rangkaian 5G di negara ini akan diperincikan Kementerian Kewangan semasa sesi penggulungan kementerian itu di Dewan Rakyat, esok.

Menteri Komunikasi dan Multimedia Tan Sri Annuar Musa berkata, timbul perdebatan dalam memilih penggunaan rangkaian sama ada konsep multi system iaitu rangkaian 5G dikendali pelbagai syarikat telekomunikasi atau single wholesale network system yang hanya melibatkan syarikat tunggal.

Menurutnya, kerajaan juga maklum konsep penyedia tunggal yang dirancang untuk digunakan sekarang mempunyai sejarah kegagalan di beberapa negara lain seperti Mexico.

Tan Sri Annuar berkata, rundingan antara syarikat telekomunikasi dan DNB sedang berjalan dan dikendalikan Suruhanjaya Komunikasi Multimedia dan Komunikasi, SKMM.

Rundingan itu bagaimanapun belum mencapai kata muktamad.

Katanya, kementerian dan SKMM bertanggungjawab untuk memastikan satu harga munasabah bagi menjamin harga yang perlu dibayar oleh rakyat semestinya murah.


SCOPE sedia peluang pekerjaan kepada bekas banduan

KUALA LUMPUR, 17 November - Insiatif Second Chances And Opportunities for People to Excel (SCOPE) dilihat dapat membantu menyediakan peluang pekerjaan kepada bekas banduan.

Menurut Kementerian sumber manusia Datuk Seri M.Saravanan, projek rintis ini melibatkan tiga fasa bermula tahun ini sehingga 2023 dengan penyediaan latihan kemahiran industri dalam sektor pekerjaan.

Beliau berharap agar lebih ramai majikan tampil memberikan sokongan dan peluang dengan menawarkan penempatan pekerjaan kepada bekas banduan.

SCOPE akan menyediakan peluang latihan dan penempatan kepada 5,000 banduan pada tahun 2022, manakala seramai 15,000 banduan dijangka bermula pada tahun 2023.

Projek ini adalah hasil kerjasama Human Resource Development Corporation (HRD Corp) dengan Jabatan Penjara Malaysia (JPM).


KKMM Komited, percepat penyediaan jalinan gentian optik lebih meluas

KUALA LUMPUR, 17 November - Kementerian Komunikasi dan Multimedia (KKMM) komited mempercepatkan penerimagunaan teknologi dan inovasi menerusi penyediaan jalinan gentian optik lebih meluas.

Menterinya, Tan Sri Annuar Musa berkata, ia bagi kualiti liputan lebih efisien dan efektif selaras pengenalan ekonomi digital berasaskan teknologi tinggi.

Selain itu, kerajaan turut melaksanakan penyediaan infrastruktur jalur lebar menggunakan kaedah point of present (POP) hab gentian optik sebagai altenatif memperluaskan liputan jaringan jalur lebar di kawasan sekolah dan berpenduduk.

Tan Sri Annuar berkata demikian pada sesi penggulungan perbahasan peringkat dasar Rang Undang-undang Perbekalan 2022 (Bajet 2022).


Komited lindungi kanak-kanak, selaras konsep Keluarga Malaysia

KUALA LUMPUR, 17 November - Malaysia kekal komited dalam memberi perlindungan kepada kanak-kanak, terutamanya dari golongan rentan, mangsa keganasan seksual dan keganasan rumahtangga.

Ini selari dengan konsep Keluarga Malaysia dan pelantikan Malaysia untuk menduduki kerusi di Majlis Hak Asasi Manusia, HRC.

Jelas Perdana Menteri, Datuk Seri Ismail Sabri Yaakob, di antara Jun 2020 dan Ogos 2021, sebanyak 1,721 kes keganasan seksual terhadap kanak-kanak telah direkodkan dan terdapat 2,162 kes aktif yang sedang dalam perbicaraan.

Datuk Seri Ismail Sabri menjelaskannya dalam ucapan sempena Hari Kanak-kanak Sedunia 2021 di Parlimen.

Beliau hadir ke majlis berkenaan bersama cucu, Jeanelle Nika Mandagie.

Dalam majlis yang sama, Perdana Menteri turut menegaskan, dasar perlindungan kanak-kanak amat perlu bagi menggalakkan setiap anggota masyarakat memberi keutamaan kepada perlindungan kanak-kanak sebagai tanggungjawab bersama.

Ia selaras dengan falsafah Konvensyen Mengenai Hak Kanak-kanak, CRC 1995 dan Akta Kanak-Kanak 2001.


TUDM akan terus gunakan pesawat Hawk 108 untuk latihan, operasi

KLEBANG, 17 November - Pesawat pejuang Hawk 108 akan terus digunakan bagi latihan dan operasi Tentera Udara Diraja Malaysia (TUDM). Menteri Kanan Pertahanan, Datuk Seri Hishammuddin Hussein berkata kementerian masih menunggu hasil siasatan Lembaga Siasatan Khas sebelum memutuskan penggantungan operasi pesawat berkenaan.

Jelas beliau, pesawat yang masih berfungsi dengan baik, perlu digunakan.

Bagaimanapun, perancangan membeli pesawat baharu tetap diteruskan.

Datuk Seri Hishamuddin menjelaskannya dalam sidang media di Klebang, Melaka.

Dalam kejadian pukul 10.07 malam semalam, pesawat pejuang Hawk 108 terhempas dalam sesi latihan di Pangkalan Udara Butterworth, Pulau Pinang.


Jawatankuasa khas ditubuh siasat nahas pesawat pejuang Hawk 108

SEBERANG JAYA, 17 November - Tentera Udara Diraja Malaysia (TUDM) telah menubuhkan satu jawatankuasa khas bagi menyiasat nahas pesawat pejuang Hawk 108 yang terhempas di Pangkalan Udara Butterworth TUDM malam tadi.

Timbalan Menteri Pertahanan Datuk Seri Ikmal Hisham Abdul Aziz berkata, siasatan akan dilakukan dalam pelbagai aspek termasuk operasi dan latihan.

Bagaimanapun beliau berkata adalah terlalu awal untuk membuat keputusan menggantung penggunaan pesawat jenis berkenaan semasa siasatan.

Jelasnya, kementerian ketika ini turut menumpukan usaha penyaluran bantuan dan menjaga kebajikan kedua-dua juruterbang dan keluarga mereka.

Datuk Seri Ikmal Hisham bercakap kepada pemberita selepas Majlis Penyerahan Kotak Makanan Program Bantu-Bantu Malaysia di Pangkalan Udara Subang.


Nahas pesawat pejuang Hawk MK108, PM ucap takziah

PUTRAJAYA, 17 November - Perdana Menteri Datuk Seri Ismail Sabri Yaakob merakamkan ucapan takziah kepada seluruh ahli keluarga juruterbang Tentera Udara Diraja Malaysia (TUDM) Allahyarham Kapten Mohamad Affendi Bustamy yang terkorban dalam insiden pesawat Hawk MK108 terhempas di Butterworth, Pulau Pinang malam tadi.

Dalam catatan di Facebooknya, Datuk Seri Ismail Sabri mendoakan agar roh Allahyarham dicucuri rahmat Allah SWT dan ditempatkan bersama golongan yang beriman.


YDP Agong dan Permaisuri ucap takziah, disifatkan kehilangan besar kepada TUDM dan negara

KUALA LUMPUR, 17 November - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh ahli keluarga juruterbang (TUDM) Allahyarham Kapten Mohamad Affendi Bustamy, yang terkorban dalam insiden berkenaan.

Turut menzahirkan ucapan takziah, Raja Permaisuri Agong Tunku Hajah Azizah Aminah Maimunah Iskandariah.

Menerusi catatan di laman Facebook Istana Negara, Baginda berdua menzahirkan rasa sedih dengan pemergian Allahyarham yang disifatkan sebagai satu kehilangan besar kepada angkatan TUDM dan negara.

Baginda berharap seluruh ahli keluarga mangsa tabah berdepan dugaan itu.

Yang di-Pertuan Agong, selaku pemerintah tertinggi Angkatan Tentera Malaysia amat menghargai khidmat bakti dan jasa Allahyarham kepada TUDM dan negara.

Baginda turut mendoakan juruterbang TUDM Mejar Mohd Fareez Omar, 33 tahun yang mengalami kecederaan dan dirawat di Hospital Seberang Jaya, Pulau Pinang dikurniakan kesembuhan segera.


Melalui evolusi dan transformasi dalam membina negara

PUTRAJAYA, 17 November - Perancang bandar adalah wira tidak didendang yang menjadi titik mula kesemua pembangunan fizikal negara.

Bersempena Sambutan 100 Tahun Perancang Bandar di Malaysia, Perdana Menteri berkata, profesion tersebut sudah melalui evolusi dan transformasi yang cukup panjang dalam membina negara ini.

Pada majlis itu, Perdana Menteri menganugerahkan Tokoh Perancang Bandar Malaysia kepada Datuk Seri Maimunah Md Shariff.  Beliau sebelum ini menerima pengiktirafan Malaysia Book of Records sebagai wanita asia pertama yang dilantik menjadi Pengarah Eksekutif di UN-Habitat pada tahun 2018.


COVID-19: Kadar kematian di Terengganu meningkat

KUALA TERENGGANU, 17 November - Kes kematian akibat COVID-19 di Terengganu mencatatkan peningkatan dalam tempoh tiga minggu kebelakangan ini.  Sembilan kematian direkodkan kelmarin dengan masing-masing tiga di Kuala Terengganu dan Kuala Nerus, dua di Marang dan satu di Hulu Terengganu.

Pengarah Kesihatan negeri, Datuk Dr. Kasemani Embong berkata, sehingga kini 647 kematian telah direkodkan.  Meskipun kes COVID-19 tidak menunjukkan kenaikan, namun terdapat peningkatan kemasukan ke hospital.  Beliau berharap masyarakat di Terengganu terus patuh SOP dan kawalan kendiri bagi mengekang penularan COVID-19.


Seorang penunggang motosikal berkuasa tinggi maut, terbabas sendiri

ARAU, 17 November - ARAU, 17 NOVEMBER - Seorang penunggang motosikal berkuasa tinggi maut dalam satu kemalangan jalan raya di Jalan Alor Redis, Arau kira-kira jam 10 malam tadi.

Mangsa yang maut ditempat kejadian dikenali sebagai Muhamad Shakir Abdul Jabar, 29 tahun dari Kampung Tok Pulau, Simpang Empat, Arau.

Menurut Ketua Polis Daerah Arau, Superintendan Nanda Maarof, ketika kejadian, mangsa dalam perjalanan dari Tambun Tulang hendak ke Jejawi.

Tiba dilokasi kejadian, motosikal yang ditunggang telah terbabas dengan sendiri dan terjatuh ke dalam parit tepi bendang.

Mayat mangsa dibawa ke Hospital Tuanku Fauziah dan kes disiasat dibawah Seksyen 41(1) Akta Pengangkutan Jalan 1987.


Raja Muda Perlis berkenan melawat lokasi penemuan fosil tulang dan tengkorak pra sejarah di Bukit Keteri

CHUPING, 17 NOVEMBER - Peninggalan sejarah dengan penemuan fosil-fosil tulang seperti tengkorak manusia, fosil haiwan prasejarah, cengkerang laut dan lukisan gua zaman proto sejarah di Bukit Keteri dan Semadong bakal melonjakkan pelancongan arkeologi di Perlis.

Penemuan ini boleh diketengahkan kepada masyarakat umum terutama pelancong dari luar negara.

Raja Muda Perlis, Tuanku Syed Faizuddin Putra Jamalullail bertitah, penemuan fosil dan lukisan pra sejarah pada 2018 membuktikan Perlis memiliki keunikan dan mampu menarik pakar geologi serta penyelidik yang berminat tentang tamadun awal manusia untuk datang membuat kajian di negeri ini.

Pelbagai lagi fosil unik dipercayai boleh diteroka di Perlis di mana banyak kajian mendalam boleh dilakukan bagi memahami tentang manusia zaman prasejarah di negeri ini.

Baginda dan Raja Puan Muda Perlis, Tuanku Hajah Lailatul Shahreen Akashah Khalil berkenan meluangkan masa melawat lokasi penemuan fosil tulang dan tengkorak pra sejarah di Bukit Keteri.

Selain itu, baginda turut meluangkan masa melawat kawasan pendakian cerun di Bukit Keteri dimana pada tahun 2007 lalu, baginda pernah menerima Mammut Pro Team dari Switzerland diketuai oleh jagoan dunia, David Lama dan rakan-rakan untuk membuat 53 laluan pendakian ketika itu.

Turut serta, Exco Pelancongan Negeri, Asmaiza Ahmad.


100 saman dikeluarkan JPJ Perlis dalam Ops Khas Pemandu Warga Asing

PADANG BESAR, 17 NOVEMBER - Sebanyak 100 saman dikeluarkan Jabatan Pengangkutan Jalan (JPJ) Negeri Perlis dalam Ops Khas Pemandu Warga Asing (PEWA) dan Teknikal yang dijalankan di sekitar Pekan Padang Besar dan Arau.

Pengarah JPJ Negeri Perlis, Fatimah Mohamed Ali Piah berkata, Operasi Khas berkenaan berjaya mengesan tiga warga asing yang memandu kenderaan tanpa lesen memandu yang sah.

Warga asing yang dikenakan tindakan kompaun bagi kesalahan tiada lesen memandu ini merupakan pelajar antarabangsa di institusi pengajian tinggi di negeri ini dan negara jiran.

Selain warga asing, tindakan saman turut dikenakan ke atas pengguna jalan raya atas pelbagai kesalahan mengikut Akta Pengangkutan Jalan 1987.

Operasi yang diketuai Ketua Bahagian Penguatkuasa JPJ Perlis, Muhamad Nazri Hamzah, turut melibatkan Jabatan Siasatan dan Penguatkuasaan Trafik, Ibu Pejabat Polis Daerah Arau.


Radio RTM bakal terima sistem pemancar dan peralatan baharu demi pendengar

ALOR SETAR, 17 November - Sistem pemancar dan peralatan radio yang digunakan RTM akan diganti dengan peralatan yang baharu.  Ia bagi meningkatkan prestasi siaran radio dan kualiti yang baik menepati sasasan pendengar.

Pengarah Bahagian Pembangunan Fasiliti,Jabatan Penyiaran Malaysia, Ismail Seman berkata bagi tujuan itu, lebih RM60 hingga RM100 juta diperuntukan bagi membina dan penukaran peralatan termasuk di RTM Sabah dan Sarawak.

Dalam pada itu, projek pembangunan siaran di RTM Kedah dan Pulau Pinang akan dilaksanakan dengan menukar peralatan sistem audio automasi yang baharu dan dijangka siap pada penhujung tahun 2022. Projek dengan kos RM9 juta itu yang dirangka pada tahun depan, akan dilaksanakan serentak dengan membina pemancar di Bukit Palong dan Gunung Raya Di Langkawi. Beliau ditemui RTM selepas mendakan lawatan di Studio RTM Kedah di Alor Setar. Turut sama, Pengarah Penyiaran negeri Kedah, Sharimah Abu Bakar.


Malaysia bakal hab rawatan Hepatitis C

KUALA LUMPUR, 16 November - Malaysia bakal menjadi hab rawatan Hepatitis C dengan menawarkan gabungan dua jenis ubat iaitu Ravidas-vir dan Sofosbuvir pada harga berpatutan tahun depan.

Jelas Menteri Kesihatan, Khairy Jamaluddin, selain mewujudkan akses kepada rawatan bagi pesakit tempatan dan antarabangsa yang memerlukan, ia menggerakkan lagi industri pelancongan perubatan negara.

Beliau berkata demikian selepas Majlis Pelancaran Malaysia Sebagai Destinasi Rawatan Hepatitis C sempena InsigHT2021 di ibu negara.

Malaysia turut disasarkan untuk bebas daripada Hepatitis C menjelang 2030.


Kajian berhubung gaji minimum selesai, dibentang kepada Majlis Perundingan Gaji Negara Khamis ini

KUALA LUMPUR, 16 November - Jawatankuasa Teknikal Perundingan Gaji Negara (JTPGN) telah selesai menjalankan Kajian Impak dan Kajian Semula Perintah Gaji Minimum (PGM) 2020.

Justeru, JTPGN akan membentangkan hasil kajian serta akan membuat syor tentang kadar dan liputan gaji minimum kepada Majlis Perundingan Gaji Negara pada Khamis ini.

Menteri Sumber Manusia, Datuk Seri M. Saravanan berkata demikian menerusi penggulungan perbahasan peringkat dasar RUU Bajet 2022 bagi kementeriannya di Dewan Rakyat.

Mengikut Akta Majlis Perundingan Gaji Negara 2011 [Akta 732], Perintah Gaji Minimum hendaklah dikaji semula sekurang-kurangnya sekali dalam setiap dua tahun.

PGM 2020 berkuat kuasa pada 1 Februari 2020 dan kajian semula perlu dilaksanakan dalam tempoh dua tahun daripada tarikh kuat kuasa perintah tersebut.


201 individu terima darjah kebesaran sempena Hari Keputeraan Yang di-Pertuan Agong

KUALA LUMPUR, 16 November - Sesi kedua Istiadat Menghadap dan Pengurniaan Darjah Kebesaran, Bintang dan Pingat Persekutuan 2021 diteruskan hari ini, menyaksikan 201 individu menerima darjah kebesaran masing-masing.

Anugerah disampaikan Yang Dipertuan Agong, Al-Sultan Abdullah Riayatuddin Al-Mustafa Billah Shah sempena hari keputeraan Baginda.  Turut berangkat, Raja Permaisuri Agong, Tunku Hajah Azizah Aminah Maimunah Iskandariah.  Mendahului senarai, Ketua Setiausaha Kementerian Perdagangan Antarabangsa dan Industri, Datuk Lokman Hakim Ali dianugerahkan Panglima Jasa Negara (PJN) yang membawa gelaran datuk.  Turut menerima anugerah sama, Setiausaha Negeri Kelantan, Datuk Nazran Muhammad, Bekas Ratu Squasy Negara, Datuk Nicol Ann David dan 9 individu lain.  Istiadat diteruskan dengan pengurniaan Johan Mangku Negara (JMN) kepada 6 individu, Johan Setia Mahkota (JSM) kepada 7 individu dan Johan Setia Diraja kepada 2 individu.  Sementara itu, 18 penerima dikurniakan Kesatria Mangku Negara (KMN) dan 5 yang lain menerima anugerah Kesatria Setia Diraja (KSD).  Al-Sultan Abdullah turut berkenan menganugerahkan Ahli Mangku Negara (AMN) kepada 36 individu, Pingat Pangkuan Negara (PPN), 85 individu dan Bentara Setia Diraja (BSD) 30 individu.


TARGET bakal dilancar, pertingkat pendapatan pekebun kecil getah

KUALA LUMPUR, 16 November - Program Transformasi Perusahaan Getah Nasional (TARGET) bakal dilancarkan bulan depan.

Inisiatif itu bagi meningkatkan pendapatan pekebun kecil getah di seluruh negara, sekaligus memupuk nilai daya saing dan kemampanan sektor pertengahan industri getah.

TARGET akan menyatukan golongan belia terdiri daripada pekebun kecil, peniaga, usahawan dan koperasi kecil getah untuk membentuk sebuah konsortium atau koperasi lebih besar.

Koperasi ini akan memproses getah skrap dikeluarkan pekebun kecil kepada getah krip yang lebih bernilai tambah.

Projek tersebut akan dilaksana dengan sasaran 200 pekebun kecil getah bagi setiap koperasi yang layak.

Datuk Zuraida menjawab pertanyaan wakil Baling, Datuk Seri Abdul Azeez Abdul Rahim.


PRU DUN Sarawak, permohonan undi pos dibuka 8-24 November

KUCHING, 16 November - Perkembangan berkaitan PRU DUN Sarawak.

Permohonan undi pos secara dalam talian bagi PRU DUN Sarawak ke-12, buat warganegara Malaysia di luar negara dan mereka dalam sektor keselamatan serta kesihatan telah dibuka sejak 8 November lalu dan akan berakhir pada 24 November ini.

Setiausaha Suruhanjaya Pilihan Raya (SPR) Datuk Ikmalrudin Ishak dalam satu kenyataan berkata, permohonan itu adalah buat pengundi kategori Borang 1B bagi warganegara Malaysia yang berada di luar negara) dan kategori Borang 1C bagi 9 Agensi dalam Sektor Keselamatan dan Kesihatan sahaja.

Manakala permohonan undi pos kategori Borang 1A iaitu bagi Petugas Pilihan Raya, Ahli atau Pegawai SPR, Anggota Polis, Anggota Tentera, dan Petugas Media akan dimaklum kelak.

Permohonan hendaklah dibuat secara dalam talian melalui laman sesawang MySPR Daftar atau di portal rasmi SPR seperti tertera di bawah.

Datuk Ikmalrudin menasihatkan permohonan lebih awal dibuat bagi mengelakkan sebarang isu atau kesulitan.

SPR sebelum ini memaklumkan, Mesyuarat khas berkaitan urusan PRU DUN Sarawak ke-12 akan diadakan pada 24 November di Kuching, Sarawak.


Mahkamah jenayah tiada bidang kuasa, untuk batalkan perbicaraan kes rasuah Datin Seri Rosmah

PUTRAJAYA, 16 November - Mahkamah jenayah tidak mempunyai bidang kuasa untuk mengeluarkan perintah pengisytiharan yang dimohon Datin Seri Rosmah Mansor agar membatalkan perbicaraan kes rasuahnya.

Menurut Timbalan Pendakwa Raya Kanan Datuk Seri Gopal Sri Ram, Datin Seri Rosmah hanya boleh merayu bagi tiga jenis keputusan oleh mahkamah jenayah.

Ia terhad kepada pembatalan pertuduhan jenayah atas alasan tidak berasas, membebaskan atau mensabitkan tertuduh yang menghadapi pertuduhan jenayah.

Datuk Seri Sri Ram berhujah demikian dalam bantahan awal terhadap rayuan Datin Seri Rosmah.

24 September lalu, Mahkamah Tinggi menolak permohonannya untuk membatalkan perbicaraan rasuah yang dihadapinya dan menggugurkan Datuk Sri Ram Sri Ram daripada menjadi pendakwa utama dalam kes itu.

Peguam yang mewakili Datin Seri Rosmah, Datuk Jagjit Singh berkata isu sama ada mahkamah jenayah boleh mendengar perintah pengisytiharan dibangkitkan pendakwa raya buat pertama kali dan Datuk Sri Ram menjawab isu itu boleh dikemukakan pada bila-bila masa.

Mahkamah memerintahkan kedua-dua pihak memfailkan penghujahan bertulis memandangkan perkara yang dibangkitkan oleh Datuk Seri Sri Ram agak penting dan akan memberi implikasi terhadap merit rayuan tertuduh.

Perbicaraan bersambung pada 8 Disember depan.


Proses pengundian awal PRU Dun Melaka di SK Kem Terendak 2, Melaka berjalan dengan lancar

SUNGAI UDANG, 16 November - Proses pengundian awal bagi PRU Dun Melaka di SK Kem Terendak 2, Sungai Udang, Melaka berjalan dengan lancar.

Ia merupakan salah satu dari 7 pusat pengundian yang dibuka khusus untuk anggota tentera dan pasangan mereka.

Secara keseluruhan, sebanyak 31 pusat pengundian awal dibuka di 24 Kawasan DUN yang mempunyai pengundi berdaftar yang bertugas sebagai tentera dan pasangan serta polis.

Bagi SK Kem Terendak 2, seramai 8,782 pengundi berdaftar akan menjadi pemilih awal melibatkan 6,928 tentera dan 1,854 pasangan.

Proses pengundian bermula pada pukul 8 pagi dan anggota tentera terlibat dibenarkan masuk secara berperingkat ke pusat pengundian untuk mengurangkan keberadaan jumlah pengundi pada satu-satu masa.

Panglima Divisyen Ketiga Infantri Malaysia (3 Div), Mej Jen Datuk Tengku Muhammad Fauzi Tengku Ibrahim antara yang terawal tiba pada pkul 8.15 pagi untuk mengundi.


PKPD Kampung Orang Asli Satak, dilanjutkan sehingga 23 November

RAUB, 16 November - Perintah Kawalan Pergerakan Diperketatkan PKPD di Kampung Orang Asli Satak, Batu Talam di Raub, Pahang yang sepatutnya tamat tengah malam tadi, dilanjutkan hingga 23 November depan.

Ketua Pengarah Keselamatan Negara, Datuk Rodzi Md Saad menerusi kenyataan berkata, pelanjutan itu dibuat setelah meneliti penilaian risiko dijalankan Kementerian Kesihatan dan trend penularan jangkitan COVID-19 di lokaliti berkenaan.

Sementara itu, PKPD di Pos Betau, Ulu Julai di Lipis, serta Taman Amalina Lestari di Raub, Pahang ditamatkan tengah malam tadi seperti dijadualkan.


Ahli Parlimen Kerajaan diberi taklimat, berhubung inisiatif KKMM tahun 2022

KUALA LUMPUR, 16 November - Ahli-ahli Parlimen Kerajaan telah diberikan taklimat dan ruang mengutarakan soalan serta pandangan mengenai inisiatif Kementerian Komunikasi dan Multimedia (KKMM) bagi tahun 2022 semalam.

Menerusi sesi taklimat itu, Menterinya Tan Sri Annuar Musa berkata, KKMM turut memaklumkan inisiatif-inisiatif kementerian yang terkini kepada Ahli Parlimen bagi perhatian dan tindakan selanjutnya.

Beliau berkata kepada media, selepas sesi taklimat selama hampir satu jam yang disampaikan Ketua Setiausaha KKMM, Datuk Seri Mohammad Mentek sebelum majlis dibuka untuk sesi soal jawab.

Antara isi taklimat itu adalah Intipati Belanjawan Tahun 2022 dan program KKMM termasuk Pakej Peranti Keluarga Malaysia dan Pakej Remaja Keluarga Malaysia serta Pelan Jalinan Digital Negara (JENDELA).

Turut hadir Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi dan Timbalan Menteri Komunikasi dan Multimedia, Datuk Zahidi Zainul Abidin.


Lompat parti, had tempoh jawatan Perdana Menteri bakal dibentang sebelum atau semasa Julai 2022

KUALA LUMPUR, 15 November - Beberapa siri pindaan Perlembagaan Persekutuan bakal dilaksanakan dalam tempoh sehingga Julai tahun depan.

Menteri di Jabatan Perdana Menteri (Parlimen Dan Undang-Undang), Datuk Seri Dr. Wan Junaidi Tuanku Jaafar berkata, ia membabitkan undang-undang berkaitan lompat parti dan had tempoh jawatan Perdana Menteri.

Dalam perkembangan lain berhubung prosedur operasi standard (SOP) kempen sempena Pilihan Raya Umum (PRU) Dewan Undangan (DUN) Melaka, Datuk Seri Dr Wan Junaidi menjelaskan segala SOP itu di bawah bidang kuasa Kementerian Kesihatan (KKM) serta Majlis Keselamatan Negara (MKN) dan bukannya Suruhanjaya Pilihan Raya (SPR).

SPR katanya hanya melibatkan input berkaitan pemakaian dan simbol parti ketika hari mengundi.


Senarai anggota jawatankuasa RCI TH bakal diserah untuk perkenan YDP Agong

KUALA LUMPUR, 15 November - Jawatankuasa Suruhanjaya Siasatan DiRaja (RCI) Lembaga Tabung Haji (TH) bakal diserah untuk perkenan Yang di-Pertuan Agong.

Jelas Menteri di Jabatan Perdana Menteri (Hal Ehwal Agama), Idris Ahmad, senarai anggota jawatankuasa itu sebelum ini tertangguh kerana terdapat dalam kalangan mereka yang tidak bersetuju.

Kerajaan sebelum ini bersetuju menubuhkan RCI pada 14 Julai lepas bagi menyiasat isu-isu berbangkit mengenai Tabung Haji.


Kalendar Akademik Sesi Persekolahan 2022/2023 bermula 21 Mac 2022

PUTRAJAYA, 15 November - Kementerian Pendidikan (KPM) menetapkan Kalendar Akademik Sesi 2022/2023 akan bermula pada 21 Mac 2022 sehingga 11 dan 12 Mac 2023.

Menteri Kanan Pendidikan, Datuk Dr Radzi Jidin menerusi kenyataannya berkata, bagi negeri dalam Kumpulan A iaitu Johor, Kedah, Kelantan dan Terengganu, sesi pembelajaran akan berlangsung sehingga 11 Mac 2023.

Manakala, bagi negeri Kumpulan B pula iaitu Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya sehingga 12 Mac 2023.

Tambah beliau, Sesi Persekolahan Penggal 3, 2021/2022 akan bermula pada 2 Januari 2022 hingga 20 Mac 2022 bagi Negeri Kumpulan A. Menurut Datuk Dr Radzi, maklumat mengenai sesi Persekolahan Penggal 3, 2021/2022 dan Kalendar Akademik Sesi 2022/2023 boleh dimuat turun melalui laman sesawang KPM di pautan https://www.moe.gov.my/takwim mulai hari ini.


464,244 calon MPKAFA, dinilai bermula hari ini

KUALA LUMPUR, 15 November - 464,244 calon Modul Penilaian Kelas Al Quran dan Fardhu Ain (MPKAFA) akan dinilai dalam tempoh 16 hari bermula hari ini.

Menteri di Jabatan Perdana Menteri Hal Ehwal Agama, Idris Ahmad berkata, pelaksanaan MPKAFA itu bagi menggantikan Ujian Penilaian Kelas KAFA (UPKK) dengan pelaksanaan berbentuk penilaian sepenuhnya.

Dalam tempoh penilaian tersebut, Pengajaran dan Pembelajaran di Rumah (PdPR) bagi murid Tahun 5 dan Tahun 6 hanya dikhususkan untuk pelaksanaan MPKAFA sahaja.  MPKAFA terdiri daripada kaedah penilaian secara lisan serta kaedah penilaian merangkumi nilai sahsiah, kehadiran PdPR, hasil kerja dan komitmen calon.


Tiada tambahan kes kolera, hanya libatkan seorang wanita tempatan

SHAH ALAM, 15 November - Jabatan Kesihatan Negeri Selangor (JKNS) mengesahkan, tiada tambahan kes kolera dikesan susulan kes membabitkan seorang wanita tempatan dari daerah Petaling, pada 21 Oktober lalu.

Pengarah Kesihatan Selangor Datuk Dr Sha’ari Ngadiman berkata, wanita berusia 56 tahun itu telah sembuh sepenuhnya setelah mendapatkan rawatan.

Hasil siasatan mendapati, pesakit mengalami gejala cirit-birit teruk dan mendapatkan rawatan pada hari yang sama.

Kes dirawat sebagai pesakit luar dan diambil sampel najis untuk ujian.

Keputusan ujian Makmal Kesihatan Awam menunjukkan, kehadiran bakteria vibrio cholerae (KOLER-RAY), serogroup 01 dan serotype ogawa.

Susulan itu, semua kontak rapat telah disaring termasuk pengendali makanan yang terlibat selain pengambilan sampel persekitaran.

Siasatan lanjut telah dijalankan secara menyeluruh, namun JKNS tidak dapat mengenal pasti punca jangkitan.

JKNS juga menegaskan, penyakit itu berupaya merebak dengan cepat dan boleh menyebabkan kematian jika tidak dirawat dengan segera.

Masyarakat diseru minum air yang telah dirawat atau dididihkan, mengamalkan kebersihan diri, mencuci tangan, mendapatkan rawatan segera sekiranya bergejala.


Jepun sumbang peralatan simpan vaksin COVID-19, bernilai RM6 juta

PUTRAJAYA, 15 November - Malaysia menerima sumbangan peralatan rangkaian sejuk bagi penyimpanan vaksin Covid- 19 bernilai RM6 juta daripada kerajaan Jepun.

Menteri Kesihatan, Khairy Jamaludin berkata sumbangan itu akan digunakan untuk meningkatkan kapasiti penyimpanan vaksin sepanjang Program Imunisasi COVID-19 Kebangsaan (PICK).

Tambah beliau, ia juga akan diguna semula bagi tujuan lain pada masa akan datang.

Khairy berucap pada majlis penyerahan sumbangan peralatan rangkaian sejuk bagi penyimpanan vaksin COVID-19 yang disampaikan duta Jepun ke Malaysia, Oka Hiroshi di Putrajaya.

Sumbangan itu dilaksanakan melalui kerjasama Teknikal Malaysia dan Jepun yang diselaraskan oleh Japan International Cooperation Agency (JICA).


Pembentangan RUU Anti Gangguan Seksual, perlu kelulusan Jabatan Peguam Negara dan Mesyuarat Jemaah Menteri

KUALA LUMPUR, 15 November - Rang Undang-Undang Anti Gangguan Seksual dijangka akan dibentang dalam Mesyuarat Kedua Dewan Rakyat yang berlangsung ketika ini.

Namun, ia masih tertakluk kepada kelulusan Jabatan Peguam Negara, selain persetujuan daripada Mesyuarat Jemaah Menteri.

Proses semakan Rang Undang-Undang RUU adalah satu proses yang perlu dilakukan dengan teliti.

Ini bagi memastikan RUU tersebut berkeupayaan untuk menangani kekurangan perundangan sedia ada.

Selain, mengatasi isu-isu pelaksanaan yang boleh timbul.

Datuk Siti Zailah menjawab pertanyaan ahli parlimen Tenom, Noorita Sula.


Kolera dikesan di Selangor, rakyat dinasihat minum air dirawat atau dididihkan

PETALING, 15 November - Kes taun atau kolera dikesan di daerah Petaling, Selangor.

Perkara itu disahkan Menteri Kesihatan, Khairy Jamaluddin.

Menerusi akaun twitternya hari ini, beliau menasihati orang awam agar hanya minum air yang dirawat atau dididihkan.

Selain itu, beliau meminta orang ramai agar menjaga kebersihan kendiri dan tidak makan makanan mentah atau yang tidak dimasak dengan sempurna.

Jelasnya, maklumat lanjut berhubung kes kolera tersebut akan diperincikan kelak.

Penyakit kolera atau taun merupakan penyakit bawaan air dan makanan yang berpunca daripada jangkitan bakteria.

Mereka yang dijangkiti akan mengalami cirit-birit manakala gejala serius boleh membawa maut akibat dehidrasi yang teruk.


PRU DUN Melaka, calon dan parti politik diminta berhati-hati menggunakan media sosial

KUALA LUMPUR, 15 November - 'Berhati-hati menggunakan media sosial ketika berkempen'.

Pihak polis mengingatkan perkara itu kepada parti politik dan calon Pilihan Raya Umum Dewan Undangan Negeri PRU DUN Melaka.

Ketua Polis Melaka, Datuk Abdul Majid Mohd Ali berkata, pihaknya telah menubuhkan pasukan khas bagi memantau platform media sosial secara 24 jam.

Beliau bercakap dalam program Bicara Khas di TV1 malam tadi.

Jelas Datuk Abdul Majid, apabila sesuatu kesalahan dikesan, polis akan membuat laporan supaya siasatan adil dapat dijalankan seterusnya menyerahkan kertas siasatan kepada pejabat Peguam Negara untuk tindakan lanjut.

Dalam pada itu beliau menasihatkan parti dan calon supaya mematuhi prosedur operasi standard (SOP) ditetapkan Majlis Keselamatan Negara (MKN) dan Kementerian Kesihatan (KKM).

Ia bagi memastikan proses pilihan raya secara norma baharu di negeri itu menjadi yang terbaik sekali gus menjadi panduan pada pilihan raya akan datang.

Esok undi awal PRU DUN Melaka akan berlangsung manakala tarikh pengundian ditetapkan pada 20 November.


Teknologi terkini, kurangkan pelepasan karbon

KULAI, 14 November - Teknologi terkini mampu mengurangkan pelepasan karbon berbahaya sekali gus memberi jaminan terhadap kelestarian alam sekitar.

Usaha ini selaras misi menjadikan Malaysia negara berteknologi tinggi, lengkap dengan kemahiran kejuruteraan terkini.

Menteri Sains, Teknologi dan Inovasi, Datuk Seri Dr. Adham Baba berkata, bagi merealisasikan hasrat itu, pihaknya akan bekerjasama dengan Kementerian Perdagangan Antarabangsa dan Industri (MITI) serta Perbadanan Pembangunan Teknologi Malaysia (MTDC) untuk memastikan kemampanan industri.  Dalam masa sama, dapat membuka lebih banyak peluang pekerjaan dan pelaburan.

Terdahulu, beliau menghadiri Majlis Permeteraian Perjanjian dengan Hiroyuki Industries Sdn Bhd di Senai, Johor.  Menerusi teknologi baharu, lebih banyak kerjasama dapat dijalin antara industri dengan negara luar seperti Jepun dan Australia untuk membangunkan teknologi di Malaysia.


Semak semula tuntutan Pulau Batu Puteh, Pasukan Petugas Khas ditubuhkan

PUTRAJAYA, 14 November - Pasukan Petugas Khas ditubuhkan untuk menyemak semula undang-undang berkaitan kes tuntutan Pulau Batu Puteh, Batuan Tengah dan Tubir Selatan.

Ia disertai 11 individu dan dipengerusikan bekas Peguam Negara, Tan Sri Mohamed Apandi Ali.

Kenyataan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar menyebut, pasukan itu akan mengesyorkan pilihan terbaik mengenai hala tuju kerajaan berhubung kes berkenaan.

Kesemua dapatan dan syor pasukan tersebut akan dikemuka pada Mesyuarat Jemaah Menteri dalam tempoh enam bulan.

Memorandum Jemaah Menteri berhubung penubuhan Pasukan Petugas Khas tersebut termasuk terma rujukan, keanggotaan dan implikasi kewangan akan dibentangkan untuk pertimbangan dan kelulusan Jemaah Menteri dalam masa terdekat.


Lesen premis perjudian tidak dikeluarkan PBT Kedah bermula 2022

ALOR SETAR, 14 November - Bermula tahun 2022 tiada lagi lesen premis perjudian baharu akan dikeluarkan Pihak Berkuasa Tempatan (PBT) di seluruh Kedah.

Manakala aktiviti penjualan minuman keras secara terbuka akan dihadkan dan hanya dibenarkan kepada orang bukan islam.

Keputusan tersebut dimuktamadkan pada mesyuarat Majlis Mesyuarat Kerajaan Negeri minggu lepas.

Beliau mengumumkannya selepas membentangkan Bajet Kedah 2022 di Wisma Darul Aman, Alor Setar pagi tadi.


Pasangan berkahwin tanpa kebenaran diberi tempoh 3 bulan daftar menerusi program pemutihan

KOTA BHARU, 14 November - Pasangan Islam di Kelantan yang berkahwin di luar negara tanpa kebenaran sebelum tahun 2005 diberi tempoh 3 bulan bermula hari ini bagi mendaftarkan perkahwinan mereka.

Ia dilaksana menerusi program Pemutihan Pendaftaran Perkahwinan Luar Negara Tanpa Kebenaran: "Sah Nikah Hidup Berkat".

Ini akan membantu pasangan Islam di negeri itu mengurus permohonan pengesahan dan pendaftaran nikah selaras Enakmen Undang-Undang Keluarga Islam 2002.

Masih terdapat segelintir pasangan belum mendaftar perkahwinan berikutan tidak mengetahui prosedur pendaftaran perkahwinan atau tidak mampu membayar denda dikenakan pihak Mahkamah Syariah.

Justeru, pihaknya akan membantu proses pendaftaran pasangan terbabit dan menerusinya kebajikan anak-anak dapat dilaksana dengan baik.

Pemohon atau pasangan tersebut boleh hadir pada waktu pejabat dengan membawa dokumen berkaitan seperti sijil nikah, surat pengesahan nikah luar negara serta lain-lain dokumen.


'Infrastruktur 4G akan terus dipertingkatkan secara berperingkat di seluruh negeri' - Tan Sri Annuar Musa

PAYA RUMPUT, 14 November - Melaka akan dijadikan negeri tumpuan dalam pelaksanaan fasa kedua Pelan Jalinan Digital Negara (JENDELA).

Keutamaan itu diberikan kerana status Melaka sebagai negeri pelancongan dan merupakan antara destinasi tumpuan pelabur luar.

Jelas Menteri Komunikasi dan Multimedia, Tan Sri Annuar Musa, kearah itu, infrastruktur 4G akan terus dipertingkatkan secara berperingkat di seluruh negeri.

Ujarnya, dibawah program JENDELA, sebanyak 35 menara baharu sedang dan akan dibina di Melaka bagi meningkatkan kualiti capaian rangkaian telekomunikasi dan akses internet.

Beliau juga berharap semua syarikat penyedia perkhidmatan telekomunikasi dapat memberi kerjasama bersama suruhanjaya Komunikasi dan Multimedia malaysia (MCMC) untuk meningkatkan akses capaian internet yang sedikit lemah di beberapa kawasan sepanjang PRU Dun Melaka berlangsung.


Rezeki anak perwira: Terima surat tawaran lanjut pengajian

KLEBANG, 14 November - Anak sulong kepada anggota bomba, Allahyarham Mohd Diah Che Jusoh, Muhammad Danial Hakimi Mohd Diah (18 tahun) hari ini menerima surat tawaran melanjutkan pengajian ke Kolej Komuniti di Bukit Beruang, Melaka.

Beliau menerima surat tawaran tersebut daripada Perdana Menteri, Datuk Seri Ismail Sabri Yaacob di Klebang, Melaka disaksikan oleh Menteri Pengajian Tinggi, Datuk Seri Noraini Ahmad.

Allahyarham telah terkorban dalam usaha menyelamat mangsa banjir pada bulan lepas.


Kempen norma baharu mungkin digunakan pada PRU ke-15

MELAKA, 14 November - PRU DUN Melaka, disifatkan sebagai penentu landskap PRU ke-15.

Penganalisis Politik dan media sosial UiTM Shah Alam, Prof Madya Dr Sara Chinnasamy berpandangan, SOP yang ditetapkan pada PRU DUN Melaka, memberi cabaran besar kepada calon-calon dan parti politik.

Kaedah norma baharu ini, diyakini bakal dilaksanakan pada PRU ke-15.

Justeru katanya, strategi kempen yang dilaksana pada PRU Dun Melaka ini wajar ditambah baik semua parti politik sebagai persediaan PRU ke-15.


COVID-19: 5,809 Kes harian, 4,712 kes sembuh iaitu 96.26%

KUALA LUMPUR, 14 November - Kadar kebolehjangkitan COVID-19 negara mencatat bacaan 1.04 dengan Putrajaya dan Perlis mencatatkan bacaan tertinggi diikuti Kuala Lumpur, Selangor dan Negeri Sembilan.

Daripada 5,809 kes harian yang dilaporkan setakat ini, 102 kes adalah daripada kategori 3, 4, dan 5 manakala selebihnya terdiri daripada kategori 1 dan 2.

Dalam kenyataan Pengarah Kesihatan memaklumkan, sebanyak 527 kes, memerlukan rawatan di Unit Rawatan Rapi (ICU) dan sebanyak 277 kes lagi memerlukan bantuan pernafasan.

Kes sembuh pula merekodkan sebanyak 4,712 kes iaitu sebanyak 96.26%.


PM lawatan ringkas ke Medan Selera Alai pagi tadi

TELOK MAS, 14 November - Perdana Menteri, Datuk Seri Ismail Sabri Yaakob mengadakan lawatan ringkas ke Medan Selera Alai pagi tadi dan beramah mesra bersama penduduk setempat.

Beliau tiba pada pukul 8.30 pagi, sempat berbual dengan peniaga, Marina Hamid dan Mohd Sapuan Rahman mengenai menu sarapan pagi di gerai berkenaan serta beramah mesra bersama warga emas, Abdullah Aman serta pelanggan di medan selera tersebut.

Hadir sama, calon BN DUN Telok Mas, Datuk Abdul Razak Abdul Rahman.


Kerajaan kenal pasti langkah elak kenaikan mendadak harga ayam

PASIR PUTEH, 13 November - Beberapa langkah telah dikenal pasti boleh diambil bagi menstabilkan harga ayam agar tidak naik mendadak sehingga membebankan pengguna.

Timbalan Menteri Pertanian dan Industri Makanan II, Dr Nik Muhammad Zawawi Salleh berkata, kerajaan telah membuat percaturan tersendiri supaya harga ayam turun di masa hadapan.

Antara langkah yang diambil kerajaan adalah dengan mewujudkan penanaman jagung secara besar-besaran bagi penghasilan makanan ternakan.

Katanya, dalam tempoh terdekat, kerajaan akan mempunyai kilang sendiri yang dikendalikan melalui agensi-agensi kerajaan atau bekerjasama dengan pihak swasta. Beliau berkata demikian selepas menyerahkan bantuan MAFI Prihatin melalui Lembaga Pemasaran Pertanian Persekutuan (FAMA) kepada 70 pemandu kereta sewa di Pasir Puteh.


Konsep Keluarga Malaysia perkukuh penyatuan rakyat dalam negara

KUALA LUMPUR, 13 November - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah, baginda menerima baik konsep Keluarga Malaysia.

Berpandukan semangat itu, baginda mahukan pandangan rakyat Malaysia disantuni dan didengari pihak kerajaan bagi memastikan kesejahteraan rakyat dikekalkan.

Titah baginda lagi, pelaksanaan semua program di bawah dasar Keluarga Malaysia, hendaklah diteliti, diperhalusi dan ditambah baik dari semasa ke semasa.

Al-Sultan Abdullah berangkat ke Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan di Istana Negara.

Menerusi titah itu juga, baginda menyambut baik Bajet 2022 dan Rancangan Malaysia Ke-12 yang bertujuan untuk meningkatkan pertumbuhan ekonomi negara.

Titah baginda lagi, pertumbuhan ekonomi negara sebanyak 7.1% pada separuh pertama tahun 2021 menunjukkan negara berada pada landasan tepat dalam fasa pemulihan ekonomi.


Program Pembangunan Pendidikan, MARA beri tuisyen percuma kepada pelajar B40

KUALA LUMPUR, 13 November - Seramai 200 orang pelajar tingkatan lima di 13 buah Projek Perumahan Rakyat (PPR) sekitar Kuala Lumpur menikmati kelas tuisyen percuma di bawah Program Pembangunan Pendidikan (PPR) anjuran Majlis Amanah Rakyat (MARA) .

Menurut Pengerusi MARA, Datuk Seri Azizah Mohd Dun, program dilaksanakan bagi memberi ruang dan peluang kepada pelajar B40 untuk mendapatkan bimbingan serta pendedahan akademik.

Sebanyak empat buah tuisyen dibuka di PPR Laksamana, PPR Taman Wahyu, PPR Seri Semarak dan PPR Kerinchi.

Beliau bercakap dalam sidang media selepas menghadiri Majlis Perasmian Program Pembangunan Pendidikan PPR Wilayah Persekutuan di PPR Semarak, Kuala Lumpur.

Pada tahun ini, pelbagai program pendidikan telah disalurkan kepada komuniti PPR di Wilayah Persekutuan melibatkan nilai keseluruhan sebanyak RM99,800 memanfaatkan 3,320 orang pelajar.


Program baik pulih rumah, RM200,000 dibelanjakan babit 21 rumah

KANGAR, 13 November - Sebanyak RM200,000 dibelanjakan bagi membaiki 21 buah rumah penduduk di seluruh negeri Perlis.

Ia melibatkan lapan buah rumah yang dibaiki dengan kos RM80,000 pada 2018 dan 2019 serta 13 lagi rumah tahun ini membabitkan kos RM120,000.

ADUN Indera Kayangan, Gan Ay Ling berkata, program baik pulih itu melibatkan kerjasama dan sumbangan pelbagai pertubuhan bukan kerajaan yang prihatin dengan nasib mereka yang memerlukan.  Projek bantuan itu menumpukan permohonan mereka yang miskin dan tidak memenuhi syarat asas program bantuan agensi kerajaan.  Ia termasuk baik pulih rumah yang disewa atau rumah bukan atas nama pemohon dan sebagainya.

Kelulusan program pula akan diperhalusi dari segenap aspek agar matlamat bantuan sampai kepada golongan memerlukan.


Tempoh sah lesen hampir tamat, MBSA dalam proses tempatkan semula tapak gerai penjaja

SHAH ALAM, 13 November - Majlis Bandaraya Shah Alam (MBSA) sedang dalam proses menempatkan semula tapak-tapak gerai penjaja yang menerima lesen sementara pada tahun ini. Langkah itu susulan daripada tempoh sah lesen terlibat yang akan tamat pada akhir Disember ini.

Datuk Bandar Shah Alam, Datuk Zamani Ahmad Mansor berkata, penjaja yang berhasrat meneruskan perniagaan boleh berhubung dengan pegawai MBSA bagi memudahkan urusan penempatan tapak gerai yang disediakan.

Beliau mengulas mengenai status penjaja sementara di bawah pentadbiran Pihak Berkuasa Tempatan (PBT) itu yang akan tamat pada Disember ini. MBSA pada masa sama belum menerima arahan lanjut berhubung inisiatif pemberian lesen sementara pada tahun hadapan.

Namun MBSA berusaha menempatkan penjaja terlibat ke kawasan yang lebih selesa.


PRU DUN Melaka: Kempen norma baharu keyakinan daftar pemilih

ALOR GAJAH, 13 November - PRU DUN Melaka, dilihat penggerak perubahan landskap pilihan raya, berdasarkan pelbagai kaedah kempen seiring perkembangan norma baharu.

Justeru, Pensyarah Kanan Fakulti Komunikasi dan Multimedia, UiTM Lendu, Muhammad Anwar Fahmi Hari Das Abdullah berpandangan, SOP SPR itu mampu mengekang penularan COVID-19, sekaligus memberi keyakinan kepada daftar pemilih untuk menunaikan tanggungjawab pada 20 November ini.

SPR, MKN dan KKM, telah menetapkan PRU DUN Melaka dilaksana dengan SOP ketat meliputi taklimat petugas, proses cetakan dan semakan kertas undi, pengeluaran dan pengiraan kertas undi pos, semakan isi peti undi sepanjang tempoh berkempen, hari pengundian dan penjumlahan rasmi undi.


Kes COVID-19 di Terengganu meningkat, katil ICU di Hospital Sultanah Nur Zahirah penuh

KUALA TERENGGANU, 13 November - Peningkatan kes COVID-19 di Terengganu dalam tempoh dua minggu lalu, menyebabkan kapasiti penggunaan katil di Unit Rawatan Rapi (ICU), Hospital Sultanah Nur Zahirah (HSNZ) Kuala Terengganu, hampir penuh.

Pengarah Kesihatan Negeri Terengganu, Datuk Dr. Kasemani Embong berkata, jumlah kemasukan pesakit COVID-19 kategori lima, turut mencatat kenaikan.

Beliau memaklumkannya selepas Majlis Penyerahan ICU Hybrid HSNZ di Kuala Terengganu. ICU Hybrid dibangunkan dengan kos RM3.2 juta itu akan mula beroperasi minggu depan bagi menampung pertambahan jumlah pesakit COVID-19.


Rancakkan sektor 'Food Truck', beberapa lokasi berpusat yang lebih strategik diwujudkan

KUALA LUMPUR, 13 November - Dewan Bandaraya Kuala Lumpur, DBKL telah mewujudkan beberapa lokasi berpusat bagi usahawan trak makanan atau 'Food Truck' di sekitar Wilayah Persekutuan Kuala Lumpur bagi memastikan mereka berniaga di kawasan yang lebih strategik dan sistematik.

Menteri Wilayah Persekutuan, Datuk Seri Dr. Shahidan Kassim berkata, selain itu, dalam usaha merancakkan lagi sektor tersebut, pelbagai inisiatif telah ditawarkan termasuk bantuan deposit RM10,000 kepada usahawan baharu.

Datuk Seri Shahidan menjelaskan kepada media selepas mengadakan lawatan ke kawasan food truck, TAPAK di ibu negara malam tadi.

Sehingga September lalu, DBKL telah menyediakan 7 lokasi hot spot dan 138 lokasi pit stop di seluruh Kuala Lumpur yang memberi manfaat kepada 250 usahawan food truck untuk berniaga.


28 Calon PN tandatangani "Aku Janji Khas"

TANJUNG MINYAK, 13 November - Kesemua 28 calon Parti Perikatan Nasional (PN) yang akan bertanding pada PRU DUN Melaka bersepakat menandatangani "Aku Janji Khas" malam tadi. Aku janji tersebut bagi memastikan pentadbiran kerajaan negeri dapat dilaksanakan dengan bersih, adil dan bebas rasuah sekiranya mereka terpilih sebagai Ahli Dewan Undangan Negeri.

Antara yang terkandung dalam dokumen aku janji berkenaan ialah mematuhi sepenuhnya undang-undang seperti yang diperuntukkan dalam Akta Suruhanjaya Pencegahan Rasuah Malaysia 2009 (Akta SPRM 2009).  Selain itu, calon juga perlu menolak sebarang bentuk jenayah rasuah, penyelewengan, salah guna kuasa serta memberi kerjasama sepenuhnya kepada Suruhanjaya Pencegahan Rasuah Malaysia (SPRM).  Calon juga tidak boleh melibatkan diri dalam sebarang bentuk jenayah rasuah, penyelewengan, salah guna kuasa sama ada secara langsung atau tidak langsung.  Calon juga perlu melaporkan kepada SPRM dengan segera, sebarang bentuk jenayah rasuah, penyelewengan dan salah guna kuasa yang melibatkan diri calon atau kakitangan dibawah seliaannya.  Majlis menandatangani "Aku Janji Khas" itu berlangsung di Bilik Gerakan PN, Tanjung Minyak sambil disaksikan Pengerusi Perikatan Nasional (PN), Tan Sri Muhyiddin Yassin.


Farm Fresh lancar Tabung Didik Anak Yatim

SERDANG, 13 November - Bagi membantu kanak-kanak yang terkesan akibat wabak COVID-19, pengeluar produk tenusu terbesar Malaysia, Farm Fresh Berhad telah melancarkan Tabung Didik Kasih Anak Yatim Farm Fresh.

Inisiatif itu dilancar bagi mengajak rakyat Malaysia sama-sama berkongsi rezeki membantu anak-anak yang kehilangan tempat bergantung selepas ibu atau bapanya meninggal dunia.

Tabung kebajikan tersebut dilancarkan oleh Menteri Kanan Pendidikan, Datuk Dr Radzi Jidin dan Menteri Pembangunan Wanita, Keluarga dan Masyarakat, Datuk Seri Rina Mohd Harun sempena Konsert Kongsi Kasih Farm Fresh X Gegar Vaganza di Universiti Putra Malaysia, UPM malam tadi.

Antara barisan artis Gegar Vaganza yang membuat persembahan termasuk Aishah, Amelina, Jatt Ali, Naqiu, Noraniza Idris dan Mimifly.

Kempen kutipan bagi Tabung Didik Kasih Anak Yatim Farm Fresh akan berlangsung secara berterusan dengan sasaran kutipan RM3 juta.

Sebelum ini, Farm Fresh Berhad telah menyumbangkan RM500,000 kepada Yayasan Didik Negara, YDN untuk diagihkan kepada kanak-kanak yang terkesan akibat COVID-19.


Penjadualan semula pinjaman, koperasi disaran runding secara berhemah

PETALING, 12 November - Koperasi-koperasi disaran berunding dengan peminjam secara berhemah bagi membolehkan penjadualan semula pembayaran.

Presiden Angkatan Koperasi Kebangsaan Berhad Angkasa Datuk Dr Abdul Fattah Abdullah berkata jumlah keseluruhan pinjaman koperasi yang tertunggak adalah RM3.4 bilion melibatkan 3,149 akaun dari 419 koperasi kredit.

Untuk itu, pihaknya menyasarkan kutipan balik 10 peratus setahun.

Mengulas lanjut ada dalam kalangan peminjam gagal melunaskan pembayaran melebihi 10 tahun.

Beliau ditemui selepas merasmikan Majlis Menandatangi Perjanjian Perkhidmatan Kutipan dan Pemulihan Kredit Angkasa ACCRS bersama wakil-wakil koperasi di seluruh negara di Petaling Jaya.


Inisiatif Transformasi Pasar Malam diperkenal

PUTRAJAYA, 12 November - Inisiatif Transformasi Pasar Malam bakal diperkenalkan pada hujung bulan ini.

Menurut Menteri Perumahan dan Kerajaan Tempatan, Datuk Seri Reezal Merican Naina Merican, inisiatif bertujuan tingkatkan keyakinan rakyat seperti saringan kesihatan peniaga dan pelanggan, penjarakan fizikal gerai-gerai, laluan sehala dan penyeragaman pengoperasian pasar malam.

Bagi tujuan itu pasar malam di Putrajaya akan menjadi lokasi pertama sebelum di perluas ke seluruh negara.

Selain itu pihaknya juga akan memperkenalkan Marshal Pasar Malam yang melibatkan pemerkasaan komuniti serta penglibatan Pihak Berkuasa Tempatan (PBT).

Ia bagi memastikan perjalanan operasi pasar malam berjalan dengan lancar.

Beliau ditemui selepas Perasmian Majlis Sambutan Hari Kesihatan Persekitaran Sedunia (SHKPS) 2021 di Putrajaya.


SOP kempen di PRU DUN Melaka, boleh diguna pakai untuk PRU DUN Sarawak

LIMBANG, 12 November - Prosedur Operasi Standard (SOP) dalam PRU DUN Melaka diyakini boleh diguna pakai di Sarawak.

Menyambut baik perkara itu, Menteri Muda Pemodenan Pertanian, Tanah Adat dan Pembangunan Wilayah, Datuk Dr. Abdul Rahman Ismail berkata pendekatan untuk berkempen menerusi media sosial pada PRU DUN Sarawak kelak disifatkan wajar dengan situasi semasa.

Datuk Dr. Abdul Rahman yang juga Pengerusi PBB Bukit Kota memberitahu, setakat ini, jenteranya kini bersiap sedia sepenuhnya menghadapi pilihan raya kali ini dan optimis platform media sosial akan digunakan bagi tujuan itu.

Beliau menyatakan demikian selepas melawat pembinaan projek Lapangan Rekreasi Limbang.


Pelan Induk Wakaf Nasional bakal perkasa pengurusan wakaf negara

KUALA LUMPUR, 12 November - Pelan Induk Wakaf Nasional akan diperkenal sebagai sebuah pelan holistik untuk memperkasa pengurusan wakaf di Malaysia.

Menurut Perdana Menteri Datuk Seri Ismail Sabri Yaakob, pelan itu selaras dengan hasrat menjadikan wakaf sebagai sebahagian daripada kerangka Rancangan Malaysia Ke-12 (RMK-12).

Beliau berucap melancarkan Waqaf FELDA di Ibu Negara.

Jelasnya lagi sebanyak 30 peratus keuntungan yang diperoleh Waqaf FELDA akan diperuntuk untuk kebajikan, 5 peratus akan disalurkan kepada Majlis Agama Islam Wilayah Persekutuan, manakala selebihnya akan dilabur semula.

Dengan tadbir urus yang jitu, Waqaf FELDA dijangka mampu menguruskan aset sehingga RM500 juta menjelang 2030 seperti yang diaspirasikan.


Kejadian tanah runtuh, JKR Perak siasat kenal pasti punca

IPOH, 12 November - Jabatan Kerja Raya (JKR) Perak sedang menjalankan siasatan bagi mengenal pasti punca utama kejadian tanah runtuh yang berlaku di Jalan Kubu Gajah Sumpitan pada Isnin.

Pejabat Pengerusi Jawatankuasa Infrastruktur, Tenaga, Air dan Pengangkutan Awam (INTAP) Perak memaklumkan, maklumat awal mendapati kejadian berkenaan berlaku akibat hujan lebat pada jam 2 petang.

Menerusi kenyataan di Facebook, hujan lebat tersebut telah mengakibatkan cerun runtuh dan berlaku mendapan pada jalan raya.

Kerja-kerja pengurusan trafik telah dijalankan bagi menjamin keselamatan pengguna jalan dan sehingga hari ini, satu laluan masih dibuka bagi kenderaan ringan sahaja.

Sementara itu, dalam kenyataan lain, INTAP turut memaklumkan kejadian sama yang berlaku di Jalan Sumpitan – Ijok.

Laluan telah ditutup sepenuhnya bagi kerja-kerja pembersihan serta baik pulih cerun yang runtuh.


337,765 pekerja sektor informal carum SkSPS

KUANTAN, 12 November - Seramai 337,765 daripada 5 juta pekerja sektor informal di seluruh negara telah mencarum di bawah Skim Keselamatan Sosial Pekerjaan Sendiri (SkSPS) setakat 5 November lalu.

Timbalan Menteri Sumber Manusia, Datuk Awang Hashim berkata, bagaimanapun jumlah pendaftaran di bawah skim berkenaan masih rendah.

Menurut beliau, manfaat skim ini perlu diperluaskan lagi bagi memberi pendedahan keselamatan dan jaminan pekerjaan terutama sektor perikanan.

Tambah beliau, pihaknya komited terus memberi tumpuan terhadap pekerja sektor informal bagi memastikan perlindungan sosial dapat dinikmati mereka.  Dalam pada itu, beliau menjelaskan pencarum dapat menikmati banyak faedah seperti perubatan, hilang upaya sementara, hilang upaya kekal dan orang tanggungan serta pengurusan mayat.  Beliau berkata demikian selepas merasmikan Bengkel Kerja Selamat dan Sihat di Sektor Informal-Perikanan Zon Pantai Timur Tahun 2021 di Kampung Kempadang, Kuantan, Pahang.


Pelan Tindakan OKU Muslim, pastikan kepentingan OKU Islam turut dibela

PUTRAJAYA, 12 November - Jabatan Kemajuan Islam Malaysia (JAKIM) sedang membangunkan Pelan Tindakan OKU Muslim sebagai inisiatif memenuhi keperluan golongan berkenaan.

Menteri di Jabatan Perdana Menteri (Hal Ehwal Agama), Idris Ahmad berkata, menuju usaha tersebut, kerjasama strategik dengan NGO yang mewakili golongan ini sangat membantu pihaknya untuk membela kepentingan OKU muslim.

Jelasnya, selain itu, ia bagi memastikan golongan OKU Islam tidak terpinggir dari segi pendidikan dan pembelajaran.

Malah, JAKIM juga sedang meneliti modul khas bagi murid OKU yang menyertai Kelas Asas Fardhu Ain (KAFA).

Beliau berkata demikian selepas menerima kunjungan hormat dari Persatuan Orang-Orang Cacat Penglihatan Islam Malaysia (PERTIS) di Putrajaya.

Pada majlis tersebut, beliau turut menerima senaskhah Smart Al-Quran Braille Digital (SQBD) hasil inovasi golongan cacat penglihatan.


PRU DUN Sarawak: Mesyuarat khas SPR 24 November

KUCHING, 12 November - Mesyuarat khas berkaitan urusan Pilihan Raya Umum DUN Sarawak ke-12 akan diadakan pada 24 November di Kuching.

Setiausaha Suruhanjaya Pilihan Raya (SPR) Datuk Ikmalrudin Ishak berkata mesyuarat akan dipengerusikan Pengerusi SPR Datuk Abdul Ghani Salleh.

Mesyuarat antara lain bertujuan membincangkan tarikh-tarikh penting PRU DUN itu seperti tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan persiapan lain bagi melaksanakan pilihan raya tersebut.

Kenyataannya menyebut satu sidang media akan diadakan sejurus selepas mesyuarat itu.

Yang di-Pertuan Agong pada 3 November berkenan menamatkan Proklamasi Darurat bagi Sarawak, yang berkuat kuasa sejak 2 Ogos lepas.

Penamatan Proklamasi Darurat itu secara tidak langsung memberi laluan kepada PRU DUN Sarawak diadakan setelah tempoh mandat kerajaan negeri Sarawak tamat pada 6 Jun lepas.


PRU DUN Melaka: Semua calon PN perlu tandatangan aku janji antirasuah

SHAH ALAM, 12 November - Semua 28 calon Perikatan Nasional (PN) yang bertanding pada Pilihan Raya Umum DUN Melaka perlu menandatangani aku janji memerangi rasuah.

Pengerusi PN, Tan Sri Muhyiddin Yassin berkata, ia selari dengan pendirian gabungan itu untuk menentang salah laku berkenaan.

Beliau berkata demikian di Shah Alam malam tadi.

Turut hadir Presiden PAS Datuk Seri Abdul Hadi Awang dan Presiden Gerakan Datuk Dr Dominic Lau Hoe Chai.

Dalam perkembangan berkaitan Tan Sri Muhyiddin memaklumkan manifesto PN bagi PRU Dun berkenaan akan diumum dalam masa terdekat.


Vaksin COVID-19 MRNA Malaysia: Ujian klinikal awal bakal dijalankan di makmal IPV

IPOH, 12 November - Institut Penyelidikan Veterinar (IPV) akan membuat ujian klinikal awal bagi pembangunan vaksin COVID-19 jenis MRNA yang sedang diusahakan kerajaan.  Menteri Pertanian Dan Industri Makanan, Datuk Seri Dr Ronald Kiandee berkata, ujian klinikal awal itu akan dibuat di makmal IPV selepas vaksin itu dibangunkan Institut Penyelidikan Perubatan (IMR).

Selain kepakaran; IPV juga mempunyai teknologi bagi Penyelidikan dan Pembangunan berkaitan vaksin berkenaan.  Beliau menyatakannya selepas melakukan lawatan kerja ke IPV di Ipoh.  Kerajaan ketika ini sedang melaksanakan kerjasama pembangunan vaksin COVID-19 MRNA melalui rundingan dengan University of Pennsylvania, Amerika Syarikat dan University of Chulalongkorn, Thailand.


78.5% populasi remaja lengkap vaksin COVID-19

KUALA LUMPUR, 12 November - Seramai 2.47 juta individu atau 78.5% populasi remaja berusia 12 hingga 17 tahun di negara ini sudah menerima vaksin COVID-19 lengkap.

Data Kementerian Kesihatan menerusi laman COVIDNOW menunjukkan seramai 22.25 juta orang dewasa atau 95.1% populasi dewasa lengkap divaksin.

1.03 juta atau 4.4% masih tidak divaksin, manakala seramai 22.84 juta individu menerima sekurang-kurangnya satu dos vaksin.

Secara keseluruhan, seramai 24.73 juta orang atau 75.7% populasi Malaysia sudah menerima vaksin lengkap.


Majlis Pemulihan Negara cadang buka sempadan negara selewat-lewatnya 1 Januari 2022, bantu percepat pemulihan sektor pelancongan

PUTRAJAYA, 11 November - Majlis Pemulihan Negara (MPN) mencadangkan agar sempadan negara dibuka kepada pelawat antarabangsa selewat-lewatnya pada 1 Januari tahun hadapan.

Menurut Pengerusinya, Tan Sri Muhyiddin Yassin, ia bagi mempercepatkan pemulihan khususnya dalam sektor pelancongan.

Jelasnya, pelancongan merupakan salah satu sektor yang terjejas teruk disebabkan pandemik COVID-19.

Sekiranya sektor itu terus ditutup, negara akan mengalami kerugian hampir RM90 bilion.

Beliau berkata demikian selepas mempengerusikan Mesyuarat Majlis Pemulihan Negara di Putrajaya.


JAKIM lulus 75 peratus permohonan sijil halal tempoh 30 hari

PUTRAJAYA, 11 November - Jabatan Kemajuan Islam Malaysia (JAKIM) berjaya menyelesaikan 75 peratus permohonan lengkap sijil pengesahan halal Malaysia dalam tempoh 30 hari.

Menteri di Jabatan Perdana Menteri (Hal Ehwal Agama) Idris Ahmad berkata, ia melibatkan permohonan yang tidak mempunyai teguran audit.

Beliau merasmikan Pra Pelancaran Persidangan Halal Kebangsaan 2021 di Kompleks Islam Putrajaya.

Ia dijangka akan dirasmikan Perdana Menteri, Datuk Seri Ismail Sabri Yaakob pada 23 November nanti.


Bendung kemalangan maut, penambahbaikan di jalan Batu Pahat - Ayer Hitam - Kluang penting

BATU PAHAT, 11 November - Pelaksanaan Projek Pembinaan Median, Pusingan U, dan kerja berkaitan di Jalan Batu Pahat - Ayer Hitam - Kluang, Johor, penting bagi membendung kemalangan maut yang sering berlaku di kawasan tersebut.

Jajaran itu merekodkan 632 kemalangan jalan raya sepanjang 2015 hingga 2020, dengan 227 kes daripadanya, kemalangan maut.

Menteri Kanan Kerja Raya, Datuk Seri Fadillah Yusof berkata, laluan yang menghubungkan Pekan Parit Raja ke Plaza Tol Ayer Hitam, turut merekodkan jumlah trafik tertinggi di Batu Pahat.


PM lancar Agenda Nasional Malaysia Sihat (ANMS), persediaan bagi mendepani fasa endemik COVID-19

KUALA LUMPUR, 11 November - Perdana Menteri, Datuk Seri Ismail Sabri Yaakob melancarkan Agenda Nasional Malaysia Sihat (ANMS) sebagai persediaan bagi mempersiapkan Keluarga Malaysia dalam mendepani fasa endemik COVID-19.

ANMS merupakan pakej kesihatan yang diteliti, dirancang dan diperkenalkan melalui Kementerian Kesihatan dan disertai secara langsung oleh Kementerian Perumahan dan Kerajaan Tempatan.

Jelas Datuk Seri Ismail Sabri, agenda itu dilaksanakan untuk tempoh 10 tahun bermula tahun ini hingga 2030.

Kerajaan memberi jaminan untuk terus komited menyediakan peruntukan yang mencukupi bagi memastikan ANMS dapat dijayakan dan memberi manfaat sepenuhnya kepada Keluarga Malaysia.

Beliau berkata demikian semasa pelancarannya secara maya dalam program Selamat Pagi Malaysia di Angkasapuri.

Pelancaran itu turut disertai Menteri Kesihatan, Khairy Jamaluddin.

Sementara itu, bagi menjayakan ANMS ini, kerajaan telah merangka hala tuju, strategi dan inisiatif melibatkan semua pihak NGO dan swasta sebagai rakan strategik.

Justeru, empat teras utama meliputi 10 strategi dan 24 insiatif telah diperkenal.

Menurut Datuk Seri Ismail Sabri, teras berkenaan melibatkan pemantapan promosi pembudayaan hidup sihat, memantapkan perkhidmatan kesejahteraan kesihatan, memperkasa kawalan kesihatan kendiri dan memantapkan kebersihan kesihatan.

Agenda itu turut diberikan penekanan dalam Rancangan Malaysia ke-12 terutamanya dalam melonjakkan perkhidmatan penjagaan kesihatan sekali gus meningkatkan literasi dan kesedaran kesihatan Keluarga Malaysia.

Dasar Literasi Kesihatan Kebangsaan juga dibentuk bagi melaksanakan pelbagai program kesedaran yang akan dipergiat melalui pelbagai platform di semua peringkat.


Jumlah OKU berdaftar masih rendah, KPWKM laksana 'MyDaftar OKU' permudah proses pendaftaran

KUALA LUMPUR, 11 November - 583,427 Orang Kurang Upaya (OKU) berdaftar dengan Jabatan Kebajikan Masyarakat (JKM), setakat akhir bulan lalu.

Jumlah OKU berdaftar itu masih rendah, jika dibandingkan dengan keseluruhan 4.8 juta OKU di negara ini, seperti dianggarkan Pertubuhan Kesihatan Sedunia (WHO).

Menteri Pembangunan Wanita, Keluarga dan Masyarakat - Datuk Seri Rina Mohd Harun berkata, pihaknya melancarkan program MyDaftar OKU, dalam usaha meningkatkan jumlah OKU berdaftar.

Ia penting bagi memperoleh peluang saksama, selain kemudahan dan perlindungan disediakan kerajaan.

Penjelasan itu bagi menjawab pertanyaan wakil Beaufort - Datuk Seri Azizah Mohd Dun.


PRU DUN Melaka, tiada halangan untuk mahasiswa UiTM jadi calon

SHAH ALAM, 11 November - Universiti Teknologi Mara (UiTM) tidak menghalang pelajarnya untuk menjadi calon yang bertanding dalam pilihan raya kerana ia tidak berlawanan dengan akta universiti itu.

Naib Canselornya, Profesor Dr Roziah Mohd Janor berkata, Akta 173 UiTM membenarkan penuntut universiti itu berpolitik atau menjadi calon parti politik.

Jika kemenangan berpihak kepada pelajar itu, UiTM akan meminta beliau mengambil cuti daripada pembelajarannya.

Profesor Dr Roziah mengulas penglibatan pelajar UiTM Farzana Hayani Mohd Nasir yang menjadi calon termuda PRU DUN Melaka dan bertanding merebut kerusi DUN Sungai Rambai.

Profesor Dr Roziah ditemui pada Majlis Penyerahan tiga Sijil Pengiktirafan "Malaysia Book of Records" melalui Program Patriotisme.

Anugerah tersebut ialah Bilangan Video Patriotik Dimuat Naik Dalam Talian Paling Banyak, Jumlah Tontonan Paling Tinggi Siaran Langsung Facebook dan Penyertaan Terbesar Pertandingan Slogan Patriotik.


Industri perkapalan, Malaysia berhasrat kurangkan pelepasan GHG

KUALA LUMPUR, 11 November - 26 daripada keseluruhan 58 Konvensyen Pertubuhan Maritim Antarabangsa Malaysia (IMO) telah disertai negara dalam memastikan kedaulatan, keselamatan perkapalan serta perlindungan alam sekitar diutamakan di peringkat tempatan dan serantau.

Memperingati legasi 50 tahun Malaysia dalam IMO, Menteri Pengangkutan, Datuk Seri Dr Wee Ka Siong menzahirkan komitmen negara untuk 50 tahun akan datang dengan visi dan aspirasi lebih besar dalam misi mencapai industri perkapalan mampan global.

Projek GreenVoyage 2050 IMO-Norway (GV2050) ialah kerjasama global bagi membantu negara membangun memenuhi komitmen ke arah mencapai matlamat perubahan iklim yang relevan dan kecekapan tenaga.

GV2050 telah menetapkan sasaran untuk mencapai sekurang-kurangnya 50 peratus pengurangan dalam pelepasan GHG daripada industri perkapalan antarabangsa menjelang 2050 berbanding 2008.

Bagi memastikan hak dan kebajikan pelaut dilindungi, idea baharu dirangka melibatkan proses pertukaran anak kapal dan rawatan perubatan, lebih-lebih lagi dalam situasi mencabar akibat pandemik.

Lantas Malaysia telah menyumbang masing-masing £25,000 kepada Tabung Amanah Kerjasama Teknikal Gas Rumah Hijau IMO dan pelaut yang berkhidmat di barisan hadapan.

Beliau berkata demikian ketika majlis Sambutan 50 Tahun Malaysia-IMO di ibu negara.


Ekplorasi Negarawan #klikdijari, lawatan maya perkukuh jati diri bangsa

KUALA LUMPUR, 11 November - Arkib Negara membangunkan sebuah produk lawatan secara maya yang dinamakan "Eksplorasi Negarawan, #klikdijari."

Menurut Menteri Pelancongan, Seni dan Budaya, Datuk Seri Nancy Shukri, inisiatif ini memberi kesedaran mengenai tokoh negarawan dalam perjuangan ke arah kemerdekaan negara dan penubuhan Malaysia.

Beliau berucap demikian ketika merasmikan produk lawatan maya tersebut di Memorial Tun Hussein Onn, di ibu negara.

Tambahnya, ini adalah salah satu produk dan perkhidmatan yang dapat memberi impak dalam memperkasa ekosistem kebudayaan pintar melalui pelancongan arkib.

Lawatan secara maya itu boleh dilayari secara percuma melalui laman web Arkib Negara, selain boleh diakses menerusi imbasan kod QR di semua platform media sosial Arkib Negara.


Kelayakan akademik pengajar TVET wajar dipertingkat kepada minimum Sarjana Muda

SHAH ALAM, 11 November - Kelayakan akademik bagi pengajar Pendidikan dan Latihan Teknikal dan Vokasional (TVET) perlu dipertingkatkan kepada minimum Sarjana Muda.

Menteri Sumber Manusia, Datuk Seri M. Saravanan berkata, ini bagi menambah baik profesionalisme pengajar dan reputasi TVET.

Langkah itu sekali gus dapat menepis stigma masyarakat yang berpandangan TVET hanya pilihan kedua yang ada untuk pelajar menyambung pengajian ketika ini.

Teks ucapan Menteri Sumber Manusia dibacakan Timbalannya, Datuk Awang Hashim.

Dalam pada itu, Pusat Latihan Pengajar dan Kemahiran Lanjutan (CIAST) diiktiraf sebagai Pusat Kecemerlangan (COE) bagi tenaga pengajar TVET.

Sehingga kini, CIAST telah berjaya melahirkan lebih 230,000 pengajar dalam kursus latihan pengajar, latihan kemahiran lanjutan untuk pengajar kemahiran, penyelia dan jurulatih industri sejak penubuhannya.


PM jamin kebajikan pekerja warga Indonesia di Malaysia tetap dipelihara

BOGOR, 10 November - Perlindungan pekerja warga Indonesia di Malaysia turut diberi perhatian menerusi perbincangan empat mata Perdana Menteri, Datuk Seri Ismail Sabri Yaakob bersama Presiden Indonesia, Joko Widodo di Istana Bogor, Jawa Barat, Indonesia Perdana Menteri memberi jaminan, kebajikan kumpulan itu akan tetap dipelihara.

Tahun lepas, Pindaan Akta Standard Minimum Perumahan, Penginapan dan Kemudahan Pekerja 1990 (Akta 446) diluluskan.

Ia menjamin keselesaan penginapan pekerja, bukan sahaja untuk rakyat Malaysia tetapi juga untuk rakyat asing.  Perdana Menteri dan Presiden Jokowi turut mengambil maklum tentang kemajuan proses bagi memuktamadkan Memorandum Persefahaman Pengambilan dan Perlindungan Pekhidmat Domestik Indonesia (PDI).

Dalam pada itu, kedua-dua pemimpin percaya, isu-isu tertunggak membabitkan tenaga kerja Indonesia di Malaysia dapat diselesaikan dalam masa yang terdekat.


Malaysia dan Indonesia bersetuju laksana satu koridor perjalanan antara kedua negara

BOGOR, 10 November - Malaysia dan Indonesia bersetuju melaksanakan satu koridor perjalanan antara kedua-dua negara melalui Aturan Koridor Perjalanan (TCA) atau Laluan Perjalanan Vaksinasi (VTL).  Persetujuan tersebut dicapai menerusi perbincangan empat mata Perdana Menteri, Datuk Seri Ismail Sabri Yaakob bersama Presiden Indonesia, Joko Widodo di Istana Bogor, Jawa Barat, Indonesia.

Menurut Perdana Menteri, sebagai permulaan, inisiatif koridor perjalanan itu dicadang menghubungkan Kuala Lumpur dan Jakarta serta Kuala Lumpur dan Bali melalui jalan udara.

Koridor perjalanan itu akan memberi keutamaan kepada individu yang telah divaksinasi penuh, bagi kategori pengembara untuk tujuan rasmi, perniagaan, perubatan dan kemanusiaan.  Ia juga akan melibatkan pengiktirafan bersama sijil vaksinasi COVID-19 dan standard keputusan ujian saringan PCR.  Pembukaan semula sempadan secara kaedah selamat adalah penting dalam mengimbangi antara keperluan membuka dan membangunkan semula ekonomi.

Pada masa sama, menjaga aspek keselamatan dan kawalan kesihatan awam.


Zon Pelaburan Pelancongan Khas teroka peluang baharu

KUALA LUMPUR, 10 November - Zon Pelaburan Pelancongan Khas akan diperkenal sebagai usaha merancakkan semula sektor pelancongan negara.

Menteri Pelancongan, Seni dan Budaya, Datuk Seri Nancy Shukri berkata kewujudannya di setiap negeri bagi menggalakkan pembangunan destinasi pelancongan berpotensi.

Dalam sesi dialog Invest Malaysia 2021 anjuran Bursa Malaysia secara maya, jelasnya menerusi zon tersebut, kerajaan negeri dan pelabur boleh memperluas dan meneroka peluang baharu melangkaui sektor pelancongan.

Bagi menarik penyertaan pelabur, MOTAC turut menawarkan bantuan kewangan dalam bentuk dana dan insentif di bawah kendalian Bank Pembangunan dan SME Bank.


Pertimbang beri ruang berkempen menerusi media kerajaan kepada semua calon PRU DUN Melaka - Tan Sri Annuar

KUALA LUMPUR, 10 November - Kerajaan sedang mempertimbang untuk membuka ruang kepada semua calon PRU DUN Melaka berkempen menerusi saluran televisyen (TV) dan radio rasmi kerajaan.

Menteri Komunikasi dan Multimedia, Tan Sri Annuar Musa berkata perincian perkara itu masih dalam perbincangan bersama pihak berkaitan terutama Radio Televisyen Malaysia (RTM) dan keputusan muktamad akan diumumkan dalam masa terdekat.

Beliau berkata demikian dalam sidang media selepas menyaksikan Majlis Pembentangan dan Demonstrasi ‘5G Multi-Operator Core Network (MOCN) Integration’ di Telekom Malaysia Titiwangsa.

Tan Sri Annuar Musa mengulas permintaan Pakatan Harapan (PH) supaya setiap parti bertanding di PRN Melaka, diberi ruang atau slot dalam media rasmi kerajaan untuk berkempen.


Agong berkenan terima watikah pelantikan 13 ketua perwakilan asing ke Malaysia

KUALA LUMPUR, 10 November - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menerima watikah pelantikan 13 ketua perwakilan asing ke Malaysia di Istana Negara.

Raja Permaisuri Agong Tunku Hajah Azizah Aminah Maimunah Iskandariah turut berangkat ke Istiadat Penyerahan Watikah Pelantikan dan Majlis Menghadap itu.

Istiadat turut dihadiri Timbalan Menteri Luar,Datuk Kamaruddin Jaafar dan Ketua Setiausaha Kementerian Luar, Datuk Seri Muhammad Shahrul Ikram Yaakob.

Ketua-ketua perwakilan asing berkenaan termasuk Bulat Sugurbayev (BULAT SUGUR-BAI) dari Republik Kazakhstan, Nineta (NENEYTA-BARBULESKU) Barbulescu dari Romania, Dr.Hajara Salim Ibrahim dari Nigeria, Edmundo Font Lopez dari Mexico, Dr.Justin Lance Lee dari Australia dan Andreas Launer dari Austria.

Selain itu, perwakilan asing yang turut menyembahkan watikah pelantikan, Dr.Joachim (JOA-HIM) Bergstrom dari Sweden, Irfan Davudov dari Arzebajian, Morten Paulsen dari Norway, B.N Reddy dari India, Massimo Rustico dari Italy, Datuk Paduka Mahmud Saidin dari Brunei dan Ragai Tawfik Said Nasr dari Mesir.


PRU DUN Melaka: SPR keluarkan 7,601 kertas undi pos

BANDARAYA MELAKA, 10 November - Sebanyak 7,601 kertas undi pos dikeluarkan Suruhanjaya Pilihan Raya (SPR) bagi PRU DUN Melaka.

Pengeluaran kertas undi dilakukan semalam oleh petugas pilihan raya di semua 28 kawasan DUN.

Setiausaha SPR, Datuk Ikmalrudin Ishak melalui kenyataan media memaklumkan, pengeluaran kertas undi pos adalah untuk individu yang dibenarkan mengundi secara pos tertakluk bawah peraturan 3, Peraturan-Peraturan Pilihan Raya (Pengundian Pos) 2003.

Daripada jumlah tersebut, 6,871 adalah kategori Borang 1A iaitu Petugas Pilihan Raya, Ahli atau Pegawai SPR, Polis, Tentera dan Petugas Media.

Manakala 511 kertas undi pos bagi kategori 1B warganegara Malaysia yang berada di luar negara.

Selain itu, 113 kertas undi pos daripada kategori Borang 1C melibatkan 9 agensi dalam sektor Keselamatan dan Kesihatan serta 106 kertas undi pos bagi Pengundi Tidak Hadir (PTH) Luar Negara.

Kertas undi yang lengkap ditanda perlu dikembalikan kepada pegawai pengurus DUN kawasan yang berkenaan sebelum jam 5 petang pada 20 November nanti.

Pengundi turut dinasihat untuk menjaga kerahsiaan undi masing-masing dengan tidak memuatnaik gambar atau rakaman kertas undi pos di media sosial.


PM bertemu media Indonesia, bincang isu semasa dua negara

JAKARTA, 10 November - 12 pemimpin redaksi media massa Indonesia dan tiga wakil Ikatan Setiakawan Wartawan Malaysia-Indonesia (ISWAMI) bertemu Perdana Menteri Datuk Seri Ismail Sabri Yaakob di Jakarta.  Pertemuan lebih satu jam itu diadakan secara tertutup bagi membincangkan isu semasa yang berkait rapat dengan hubungan antara negara dan rakyat kedua-dua pihak.

Pengamal media Indonesia merupakan kumpulan pertama ditemui Perdana Menteri yang kini dalam rangka lawatan rasmi tiga hari ke republik itu.  Dalam ucapan ringkasnya sebelum memulakan perbincangan, Perdana Menteri menegaskan, pengamal media mempunyai peranan penting dalam menjaga hubungan sedia terjalin Malaysia-Indonesia, sekaligus mengelak konflik antara kedua-dua negara.  Ketua Pegawai Eksekutif Pertubuhan Berita Nasional Malaysia (Bernama), Datuk Mokhtar Hussain bertindak selaku moderator perbincangan tersebut.

Pertemuan turut dihadiri Menteri Luar, Datuk Saifuddin Abdullah dan Menteri Kewangan, Datuk Seri Tengku Zafrul Tengku Abdul Aziz.


Maklumat terkini PRU DUN Melaka, Pusat Media KKMM sediakan kemudahan kepada pengamal media

PUTRAJAYA, 10 November - Bagi memudahkan pengamal media memperoleh maklumat terkini PRU DUN Melaka, Pusat Media Kementerian Komunikasi dan Multimedia dibuka dan beroperasi sejak 7 November lalu.

Selain pusat informasi, ia juga menyediakan kemudahan kepada pengamal media seperti capaian internet dan ruang rehat.

Dibuka setiap hari bermula 9.00 pagi hingga 10.00 malam sehingga 20 November, pusat media ini mampu memuatkan 20 hingga 30 pengamal media pada satu-satu masa.

Ketua Pengarah Penerangan, Datuk Mohd Sukari Abdul Hamid turut meluangkan masa melawat ke Pusat Media tersebut.


Rangkaian 5G bakal diperluas ke seluruh negara

KUALA LUMPUR, 10 November - Rangkaian 5G Malaysia yang pertama akan dilancarkan. Menteri Komunikasi dan Multimedia, Tan Sri Annuar Musa berkata pelancaran 5G itu adalah untuk Kuala Lumpur, Putrajaya dan Cyberjaya pada tahun pertama sebelum diperluas secara berperingkat sehingga mencapai 36 peratus di seluruh negara.

Inisiatif ini sebagai usaha menyediakan kemudahan internet yang lebih pantas kepada rakyat.

Perkhidmatan 5G adalah pencetus perubahan untuk ekonomi masa depan kerana ia membolehkan peluang pekerjaan diwujudkan dalam pelbagai kegiatan berteknologi tinggi.

Beliau berkata demikian selepas penyerahan bantuan kepada kira-kira 200 buah keluarga di Rumah Prihatin Grand Seasons di ibu negara.


Kelantan rekod kes harian tertinggi COVID-19

KOTA BHARU, 9 November - Kerajaan Kelantan akan mengadakan mesyuarat keselamatan bagi mengetahui laporan terkini serta punca lonjakan kes COVID-19 di negeri berkenaan.

Semalam, Kelantan buat pertama kalinya merekodkan penularan tertinggi di negara ini dengan 820 kes dilaporkan. Menteri Besar, Datuk Ahmad Yakob mendapati kes meningkat selepas musim perayaan. Justeru, rakyat Kelantan diminta lebih berdisiplin mematuhi SOP. Beliau menyatakannya selepas Majlis Penyampaian Anugerah Belia Negara Peringkat Kelantan.


Kadar kos ibadah haji akan diketahui sebelum Januari

TAMPIN, 9 November - Kos mengerjakan haji akan diputuskan kabinet dan diumumkan sebelum Januari tahun hadapan.

Timbalan Menteri di Jabatan Perdana Menteri, Datuk Ahmad Marzuk Shaary, berkata kerajaan akan meneruskan subsidi kepada jemaah haji, namun kadarnya bergantung kepada kemampuan kewangan Tabung Haji.

Kemungkinan kos haji akan datang meningkat jika mengambil kira ketetapan Arab Saudi yang menaikkan Cukai Nilai Tambah hingga 15 peratus selain pematuhan SOP baharu seperti bilangan individu di dalam hotel.

Beliau ditemui selepas melancarkan Klinik Rohani PKRC di Hospital Tampin.


Polis akan panggil penganjur, bawa penyokong parti ke Pusat Penamaan Calon

BUKIT BERUANG, 9 November - Penganjur yang membawa penyokong parti ke Pusat Penamaan Calon, semalam akan dipanggil, dalam tempoh terdekat.

Kertas siasatan terhadap empat laporan polis yang diterima, telah dibuka.

Empat laporan polis berkenaan membabitkan Pusat Penamaan Calon di Kompleks Japerun Tanjung Bidara, dan Kompleks Japerun Kuala Linggi di Masjid Tanah, Kompleks Komuniti Desa (KKD) Telok Mas serta Dewan Perpustakaan Awam Melaka (Perpustam) Bukit Baru, di Melaka Tengah.

Siasatan dijalankan mengikut Perkara 17(1) Peraturan-Peraturan Pencegahan dan Pengawalan Penyakit Berjangkit 2021, Akta Pencegahan dan Pengawalan Penyakit Berjangkit 1988 (Akta 342) dan Seksyen 269 Kanun Keseksaan.

Sementara itu mengulas lanjut, beliau mengharapkan kerjasama masyarakat khususnya pengguna media sosial untuk tidak menyebarkan sebarang berita palsu berkaitan PRU DUN Melaka.


Pusat Media PRU DUN Melaka bantu tugas pengamal media

AYER KEROH, 9 November - Pusat Media Kementerian Komunikasi dan Multimedia (KKMM) dibuka dan beroperasi sejak 7 November lalu bagi memudahkan pengamal media memperoleh maklumat terkini PRU DUN Melaka.

Selain pusat informasi, ia juga menyediakan kemudahan kepada pengamal media seperti capaian internet dan ruang rehat.

Dibuka setiap hari bermula 9 pagi hingga 10 malam sehingga 20 November, pusat media ini mampu memuatkan 20 hingga 30 pengamal media pada satu-satu masa.

Ketua Pengarah Penerangan, Datuk Mohd Sukari Abdul Hamid turut meluangkan masa melawat ke Pusat Media ini kira-kira 3 petang tadi.


JKR siap siaga hadapi risiko bencana susulan musim tengkujuh

KUALA LUMPUR, 9 November - Jabatan Kerja Raya (JKR) bersiap siaga sepenuhnya dalam menghadapi risiko bencana pada musim tengkujuh yang dijangka berlaku sehingga Mac tahun depan.

Persediaan meliputi aspek tenaga kerja, selain jentera dan logistik.

Menteri Kanan Kerja Raya - Datuk Seri Fadillah Yusof berkata, 1,474 cerun yang berada pada tahap bahaya sederhana hingga sangat tinggi telah dikenal pasti.  Ia terletak di jalan persekutuan kritikal di lima negeri yang mungkin terjejas akibat Monsun Timur Laut, termasuk Terengganu, Pahang, Kelantan, Johor dan Negeri Sembilan.

Lembaga Lebuhraya Malaysia bersama syarikat konsesi lebuhraya pula telah mengambil beberapa langkah persediaan, bagi memastikan cerun di sepanjang lebuh raya adalah selamat.  JKR juga mengaktifkan Bilik Gerakan Bencana, bagi memantau situasi semasa dan menyebarkan maklumat berkenaan kepada pengguna jalan raya.  Datuk Seri Fadillah menjawab pertanyaan wakil Dungun - Wan Hassan Mohd Ramli.


Tourism Malaysia: 30 pejabat aktif beroperasi di lebih 20 negara

KUALA LUMPUR, 9 November - Tourism Malaysia mempunyai 30 pejabat yang aktif beroperasi di lebih 20 negara di seluruh dunia.

Timbalan Menteri Pelancongan Seni dan Budaya, Datuk Seri Dr. Santhara Kumar menyatakan terdapat DUA petugas ditempatkan di setiap pejabat tersebut.

Berhubung pembukaan pusat baharu Tourism Malaysia di negara berpotensi, Datuk Seri Dr. Santhara berkata kementeriannya akan memperkasa pusat sedia ada bagi mempromosikan tempat-tempat pelancongan Malaysia dan tiada penambahan pusat buat waktu ini.  Beliau menjawab soalan ahli parlimen Hulu Langat.


Isu lantikan kontrak pegawai perubatan, Jawatankuasa Khas sedang teliti keperluan pindaan akta berkaitan

KUALA LUMPUR, 9 November - Jawatankuasa Khas yang ditubuhkan Oktober lalu bagi menyelesaikan isu lantikan kontrak pegawai perubatan kini sedang meneliti keperluan bagi pindaan beberapa akta berkaitan.

Menurut Menteri Kesihatan, Khairy Jamaluddin, pindaan akta itu meliputi akta perubatan dan akta pergigian.

Tambah Khairy, Kementerian Kesihatan bersama-sama Jabatan Perkhidmatan Awam juga masih meneruskan perbincangan bagi membuat pindaan akta pencen.  Langkah itu bagi melihat kesesuaian penawaran lantikan secara tetap dengan lestari kepada pegawai perubatan menerusi skim Kumpulan Wang Simpanan Pekerja (KWSP).  Khairy membuat penjelasan bagi menjawab soalan asal Ahli Parlimen Port Dickson.


Amal integriti dalam pekerjaan, bentuk mentaliti kelas pertama

ARAU, 9 November - Integriti satu komitmen berlandaskan prinsip moral yang tinggi dalam menjalankan tugas.

Ini termasuk mengutamakan kepentingan umum melebihi kehendak sendiri dalam melakukan tugas dengan kualiti terbaik.

Titah Raja Muda Perlis, Tuanku Syed Faizuddin Putra Jamalullail, pada peringkat organisasi, penghayatan integriti dizahirkan dalam pelaksanaan kod etika, piagam pelanggan, proses kerja dan pematuhan amalan terbaik. Justeru tegas baginda, setiap individu bertanggungjawab melakukan tindakan yang betul secara konsisten. Titah baginda itu khusus untuk semua lapisan petugas di peringkat jabatan dan agensi di Perlis agar mengutamakan integriti dalam setiap tugasan bagi membentuk Mentaliti Kelas Pertama Dalam Tindakan. Terdahulu, baginda menyampaikan agihan zakat Majlis Agama Islam dan Adat Istiadat Melayu Perlis (MAIPs) secara tunai, beras fidyah dan bekalan makanan mentah kepada asnaf di Arau.


Budaya Kerja Cemerlang perlu dipraktikkan oleh kakitangan KEMAS

PUTRAJAYA, 9 November - Budaya Kerja Cemerlang atau ‘Excellent Work Culture’ telah dijadikan dasar dalam perkhidmatan awam yang perlu dipraktikkan oleh kakitangan KEMAS.

Usaha mewujudkan sistem penyampaian awam yang cemerlang berasaskan budaya kerja adalah suatu kemestian kakitangan kerajaan.

Datuk Hasbi Habibollah, menyatakannya dalam Majlis Anugerah Perkhidmatan Cemerlang (APC) dan Apresiasi Kemas tahun 2020 di Putrajaya.

Seramai 165 dari Kuala Lumpur dan Selangor menerima Anugerah Perkhidmatan Cemerlang (APC) di dewan Seri Siantan Presint 3 Putrajaya.

48 pegawai KEMAS yang bersara turut menerima penghargaan atas khidmat bakti sepanjang tempoh perkhidmatan.


Situasi bencana, perlu penyelarasan sumber dan kerjasama antara agensi-agensi

PUTRAJAYA, 8 November - Setiap agensi kerajaan perlu memberi respons yang baik semasa menyelamat atau menguruskan pusat-pusat pemindahan banjir.

Menurut Perdana Menteri, Datuk Seri Ismail Sabri Yaakob ia bagi mengurangkan risiko berganda akibat penularan COVID-19 dengan pematuhan SOP atau garis panduan yang telah disediakan.

Beliau berkata demikian semasa merasmikan Program #KeluargaMalaysia Siaga Bersama Bulan Kesiapsiagaan Nasional 2021 anjuran Agensi Pengurusan Bencana Negara (NADMA) di Putrajaya.

Dalam program itu, Perdana Menteri turut menyampaikan hadiah kepada pemenang Pertandingan Komuniti Zon Hijau COVID-19 yang dilancarkan pada April lalu.


Bajet 2022, sejajar Matlamat Pembangunan Lestari (SDG)

PUTRAJAYA, 8 November - Malaysia merupakan antara 10 negara di dunia yang merangka belanjawan negara sejajar Matlamat Pembangunan Lestari, SDG berdasarkan penilaian Pertubuhan Bangsa-Bangsa Bersatu (PBB).

Menteri Kewangan, Tengku Datuk Seri Zafrul Tengku Abdul Aziz berkata, inisiatif di bawah Bajet 2022 turut berlandaskan matlamat tersebut bagi memastikan negara memenuhi landskap program pembiayaan bagi projek berkaitan SDG.

Pada masa akan datang, kerajaan turut merancang menerbitkan lebih banyak bon dan sukuk yang memberi tumpuan kepada projek mesra sosial dan alam sekitar, ke arah negara neutral karbon menjelang 2050.


Bajet 2022: Peruntukan Pembangunan, di Sabah, Sarawak 20% lebih tinggi berbanding negeri lain

PUTRAJAYA, 8 November - Pembangunan dan kesejahteraan rakyat di semua negeri amat dititikberatkan menerusi perangkaan Bajet 2022.

Ini termasuklah untuk Sabah dan Sarawak apabila perbelanjaan pembangunan kedua-dua negeri itu adalah 20 peratus lebih tinggi berbanding negeri-negeri lain.

Menerusi kenyataan Kementerian Kewangan, peruntukan pembangunan di Sabah bagi tahun 2022 berjumlah RM5.16 bilion, meningkat RM104 juta berbanding tahun ini.Manakala, Sarawak pula meningkat RM158 juta kepada RM4.67 bilion.Perbelanjaan pembangunan ini termasuk RM2 bilion untuk meneruskan pembinaan Projek Lebuhraya Pan Borneo Sabah daripada Sindumin ke Rampayan Laut serta Lebuh Raya Pan Borneo Sarawak daripada Semantan ke Jalan Pujut Link.

Kerajaan persekutuan turut menyediakan peruntukan dari segi pemberian atau pembayaran kepada Kerajaan Negeri Sabah dan Sarawak masing-masing berjumlah RM1.13 bilion dan RM1.24 bilion tahun ini.

Kedua-dua negeri kekal penerima terbesar dengan peruntukan lebih 30 peratus berbanding kesemua Kerajaan Negeri.

Jumlah tersebut juga diunjur meningkat pada tahun hadapan.

Selain itu, bantuan tunai bernilai RM1.31 bilion telah memanfaatkan 864,000 warga negeri Sabah, manakala RM1.49 bilion telah disalurkan kepada 987,000 warga negeri Sarawak.


Pembangunan vaksin, Malaysia bincang kerjasama dengan United Kingdom

KUALA LUMPUR, 8 November - Malaysia dan United Kingdom sedang membincangkan kerjasama dalam pembangunan vaksin dan rekod kesihatan elektronik.

Jelas Menteri Kesihatan, Khairy Jamaluddin Malaysia mengalu-alukan kerjasama itu susulan kejayaan United Kingdom membangunkan vaksin Astra Zaneca.

Beliau bercakap dalam sidang media selepas menandatangani beberapa memorandum persefahaman bersama dengan kerajaan United Kingdom, berkaitan sektor kesihatan di Kuala Lumpur.


Banjir, projek RTB Pendang Fasa 2 kurangkan risiko

PENDANG, 8 November - Masalah banjir di Daerah Pendang, Kedah dijangka berakhir menerusi pelaksanaan Projek Rancangan Tebatan Banjir, RTB Pendang fasa dua.

Menerusi projek terbabit, lebihan air akan disalir ke laut dengan lebih cepat.

Pengerusi Jawatankuasa Bekalan dan Sumber Air, Pengairan dan Saliran Negeri, Datuk Suraya Yaacob berkata, porjek membolehkan pergerakan air berlaku dengan lebih lancar.

Ia sekaligus dapat mengurangkan risiko bencana banjir.

Beliau ditemui RTM selepas menyerahkan bantuan kepada penduduk terlibat banjir di Kampung Alor Ali, Pendang.


DJ JOHORfm, Junaidah Alahan meninggal dunia

JOHOR BAHRU, 8 November - DJ JOHORfm, Junaidah Alahan menghembuskan nafas terakhir tengah malam tadi.

Allahyarham disahkan meninggal dunia akibat penyakit kronik autoimun (SLE).

Junaidah meninggal dunia di Hospital Sultanah Aminah, Johor Bahru.

Allahyarham meninggalkan suami dan empat anak. Beliau yang berusia 48 tahun mengidap SLE sejak 21 tahun lalu.

Jenazah dikebumikan di Tanah Perkuburan Islam Ar-Raudhah, Taman Mount Austin, Johor.

Allahyarham yang lebih dikenali sebagai DJ KJ, bertugas sebagai penyampai radio JOHORfm selama 22 tahun.


Semua perlu jalani saringan suhu pada hari mengundi PRU DUN Melaka - SPR

AYER KEROH, 7 November - Semua individu hadir ke pusat pengundian 20 November ini perlu menjalani saringan suhu badan terlebih dahulu bagi memastikan mereka tidak bergejala.

Pengerusi Suruhanjaya Pilihan Raya (SPR) Datuk Abdul Ghani Salleh berkata, bagi individu bergejala, mereka akan diasingkan di sebuah khemah yang dikendalikan petugas Kementerian Kesihatan (KKM).

Beliau berkata, kemudahan alat pengimbas suhu akan sediakan disemua pusat pengundian dan setiap individu yang ingin mengundi perlu melalui saringan berkenaan bagi memudahkan petugas SPR untuk mengenalpasti individu yang bergejala.  Namun katanya, individu ini masih dibenarkan mengundi namun akan diuruskan oleh petugas kesihatan KKM.

Dalam pada itu, pesakit COVID-19, individu yang diberi perintah pengawasan dan pemerhatian serta individu bergejala dan sedang dalam rawatan, kebenaran untuk keluar mengundi adalah tertakluk kepada KKM. SPR akan mengemaskini Prosedur Operasi Standard (SOP) selaras dengan rahan terkini dibawah AKta Pencegahan dan pengawalan Penyakit Berjangkit 1988 (Akta 342).


PRU DUN Melaka: Larangan berkumpul, perarakan di 28 pusat penamaan calon esok

AYER KEROH, 7 November - Aktiviti berkumpul dan perarakan oleh penyokong parti politik bertanding tidak benarkan di semua 28 pusat penamaan calon sepanjang tempoh penamaan calon bagi Pilihan Raya Umum (PRU) DUN Melaka, esok. Pengerusi Suruhanjaya Pilihan Raya (SPR) Datuk Abdul Ghani Salleh berkata, hanya tiga individu sahaja iaitu calon, pencadang dan penyokong yang dibenarkan masuk ke pusat berkenaaan yang mula dibuka pukul 9 pagi.

Justeru, Datuk Abdul Ghani menasihatkan semua parti yang bertanding sentiasa mematuhi tata etika dan arahan yang telah ditetapkan.

Katanya, segalanya telah siap mengikut SOP yang ketat dan berharap proses penamaan calon esok berjalan dengan lancar. Beliau berkata demikian ketika ditemui RTM di Pusat Media SPR di Ayer Keroh.


Keuntungan FELCRA melonjak, peserta projek P&P terima agihan interim

KUALA LUMPUR, 7 November - Felcra Berhad mencatat keuntungan interim RM251.1 juta bagi tempoh kewangan 1 Mei hingga 31 Ogos 2021 melibatkan hasil daripada projek Penyatuan dan Pemulihan (P&P).

Daripada keuntungan berkenaan, RM68,930 peserta daripada 719 projek menerima agihan interim 2/2021 berjumlah RM131.54 juta secara berperingkat bermula semalam.

Dalam kenyataan, FELCRA memaklumkam keuntungan melonjak 155 peratus atau RM152.94 juta lebih tinggi berbanding yang direkodkan interim sama tahun lalu.

Pengerusinya, Datuk Ahmad Jazlan Yaakub, berkata harga komoditi yang tinggi menyumbang kepada kejayaan syarikat menjana keuntungan lebih positif berbanding tahun lalu.

Melangkah ke hadapan, FELCRA komited menyediakan lebih 2,500 peluang pekerjaan sebagai Operator Penuaian di seluruh negara untuk memenuhi keperluan penuaian dan pengurusan pokok.

Ia mampu menawarkan pulangan yang lumayan serta pelbagai insentif bagi mereka yang berminat.


Kolaborasi agensi keselamatan dapat segera salurkan bantuan

ALOR SETAR, 7 November - Jabatan Bomba dan Penyelamat Malaysia (JBPM) sentiasa berkolaborasi bersama agensi berkaitan keselamatan bencana banjir khususnya mengenai ramalan cuaca termasuk kenaikan paras air, cerun bahaya dan keadaan jalan yang terputus akibat banjir. Kerjasama bagi memudahkan operasi menyelamat dan penyaluran bekalan barangan makanan kepada mereka yang terjejas.

Ketua Pengarahnya, Datuk Seri Mohamad Hamdan Wahid berkata kesemua maklumat itu penting bagi memastikan anggotanya dapat memantau segera bencana. Lokasi berisiko di seluruh negara dikenal pasti melibatkan Pahang, Johor, Kelantan, Sabah dan Sarawak. Bagaimanapun, tahun ini, negeri lain tidak terkecuali diancam banjir termasuklah Kedah. Lima helikopter dan pasukan dron membantu pemantauan banjir. Beliau menyatakannya selepas Majlis Anugerah Perkhidmatan Cemerlang Tahun 2020 dan Penyampaian Sijil 30 tahun Perkhidmatan di Alor Setar.


Prihatin Rumah Tangga tangani konflik keluarga

KUALA LUMPUR, 7 November - Prihatin dengan situasi semasa keharmonian rumahtangga Keluarga Malaysia, Kementerian Pembangunan Wanita, Keluarga dan Masyarakat (KPWKM) mengilhamkan inisiatif Prihatin Rumah Tangga.  Menurut Menterinya, Datuk Seri Rina Harun inisiatif itu membolehkan keluarga yang berhadapan gelora dan getir kehidupan berkeluarga dapat berhubung terus dengan kaunselor Lembaga Penduduk dan Pembangunan Keluarga Negara (LPPKN) bagi sesi kaunseling dan nasihat pakar.  Kementerian itu juga menyediakan khidmat sokongan psikososial yang dinamakan Pusat Sokongan Sosial Setempat. Ia sebagai saluran alternatif perkhidmatan pertanyaan dan aduan di kawasan tumpuan masyarakat.

Beliau berkata demikian di majlis sambutan Bulan Keluarga Malaysia yang dirasmikan Perdana Menteri,Perdana Menteri, Datuk Seri Ismail Sabri di Taman Botani Perdana hari ini.


Yayasan Keluarga Malaysia terima peruntukan RM25 juta

KUALA LUMPUR, 7 November - Kerajaan komited melaksanakan inisiatif-inisiatif bagi mendokong kesejahteraan rakyat khususnya orang kurang upaya (OKU), wanita, warga emas, kanak-kanak dan keluarga.

Antaranya, program Yayasan Keluarga Malaysia yang diperuntukkan sebanyak RM25 juta.

Berucap pada majlis Pelancaran Sambutan Bulan Keluarga Malaysia (BKM) 2021 di Taman Botani Perdana, Datuk Seri Ismail Sabri memberitahu, fungsi yayasan tersebut diperluaskan bagi membantu anak-anak Keluarga Malaysia lain yang memerlukan sokongan sama.

Perdana Menteri turut memaklumkan, melalui yayasan berkenaan, RM11 juta diperuntuk untuk hampir 50 ,000 wanita menjalani Program Ujian Subsidi Mamogram dan Saringan HPV DNA secara percuma.

Manakala 130,000 remaja wanita B40 akan menerima kit asas kebersihan diri percuma melalui 18 pusat remaja KafeTEEN LPPKN.


Persediaan musim tengkujuh, FAMA sedia 200 bilik sejuk dan bilik penyimpanan hasil pertanian

ARAU, 7 November - Lembaga Pemasaran Pertanian Persekutuan (FAMA) menyediakan sebanyak 200 bilik sejuk dan bilik penyimpanan di seluruh negara bagi persediaan menghadapi musim tengkujuh kali ini. Bilik berkenaan berperanan sebagai lokasi penyimpanan hasil pertanian termasuklah sayur-sayuran dan buah-buahan oleh usahawan bagi mengelakkan berlakunya kekurangan bekalan ketika musim tengkujuh.

Menurut Ketua Pengarahnya, Datuk Zainal Abidin Yang Razalli, bilik sejuk dan penyimpanan berkenaan boleh digunakan oleh usahawan dengan kadar bayaran sewa yang rendah dan membantu mereka membekalkan sayur dan buah yang segar kepada pengguna.

Beliau ditemui pada program Klinik Usahawan Agri di Arau.


Perdana Menteri lancar Sambutan Bulan Keluarga Malaysia 2021

KUALA LUMPUR, 7 November - Perdana Menteri, Datuk Seri Ismail Sabri Yaakob hari ini telah melancarkan Sambutan Bulan Keluarga Malaysia 2021 anjuran Kementerian Pembangunan Wanita, Keluarga dan Masyarakat (KPWKM) melalui Lembaga Penduduk dan Pembangunan Keluarga Negara (LPPKN).

Selaras dengan konsep Keluarga Malaysia yang telah diinspirasikan oleh Perdana Menteri, mulai tahun ini Sambutan Bulan Keluarga Kebangsaan yang disambut pada bulan November setiap tahun akan dikenali sebagai Bulan Keluarga Malaysia.

Pada tahun ini, Bulan Keluarga Malaysia akan memberi fokus kepada lima nilai pengkayaan Keluarga Malaysia iaitu K.A.S.I.H yang merangkumi kasih sayang, akhlak atau peribadi mulia, sihat fizikal dan mental, berilmu dan harmoni sebagai nilai yang perlu ada dalam setiap ahli keluarga.